## Pravilnik o zaštiti životinja tijekom prijevoza i s prijevozom povezanih postupaka

### NN 7/2007 (17.1.2007.), Pravilnik o zaštiti životinja tijekom prijevoza i s prijevozom povezanih postupaka

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**292**

Na temelju članka 16. Zakona o zaštiti životinja (»Narodne novine«, broj
135/06), ministar poljoprivrede, šumarstva i vodnoga gospodarstva donosi

## PRAVILNIK

### O ZAŠTITI ŽIVOTINJA TIJEKOM PRIJEVOZA I S PRIJEVOZOM POVEZANIH POSTUPAKA POGLAVLJE I.PODRUČJE PRIMJENE, DEFINICIJE I OPĆI UVJETI ZA PRIJEVOZ ŽIVOTINJA

*Područje primjene*
Članak 1.

(1) Ovaj se Pravilnik primjenjuje na prijevoz živih kralježnjaka, uključujući i
veterinarske preglede koje obavljaju granični veterinarski inspektori.
(2) Jedino članci 3. i 27. ovoga Pravilnika primjenjuju se na:
a) prijevoz životinja koji obavljaju poljoprivrednici vlastitim poljoprivrednim
vozilima ili prijevoznim sredstvima u slučajevima kada se zbog zemljopisnih
uvjeta određene vrsta životinja preseljavaju u druga klimatska područja;
b) prijevoz vlastitih životinja vlastitim prijevoznim sredstvima, koji obavljaju
poljoprivrednici na udaljenosti do 50 km od svoga gospodarstva.
(3) Ovaj se Pravilnik primjenjuje ne isključujući provedbu drugih veterinarskih
propisa.
(4) Ovaj se Pravilnik ne primjenjuje na:
a) prijevoz životinja koji se ne obavlja u vezi s nekom gospodarskom
djelatnošću;
b) prijevoz životinja izravno u veterinarske organizacije i veterinarske
ambulante privatne prakse ili iz njih po savjetu veterinara.

*Pojmovnik*
Članak 2.

U ovom Pravilniku pojedini pojmovi imaju sljedeće značenje:
1. *Životinje* – živi kralježnjaci;
2. *Sabirni centri* – mjesta kao što su gospodarstva, centri za prikupljanje
životinja i sajmovi, na kojima se domaći kopitari ili domaće vrste goveda,
ovaca, koza ili svinja podrijetlom iz raznih gospodarstava grupiraju u pošiljke;
3. *Pratitelj* – osoba koja prati životinje tijekom putovanja i izrav­no je
odgovorna za njihovu dobrobit;
4. *Granični veterinarski prijelaz* – svaki granični prijelaz koji je određen i
odobren u skladu s Pravilnikom o načinu obavljanja veterinarsko-zdravstvenog
pregleda i kontrola živih životinja u prometu preko granice Republike Hrvatske
(»Narodne novine«, broj 147/04);
5. *Veterinarski propisi* – posebni propisi iz područja veterinarstva;
6. *Nadležno tijelo* – Uprava za veterinarstvo Ministarstva poljoprivrede,
šumarstva i vodnoga gospodarstva;
7. *Spremnik* – svaki sanduk, kutija, posuda ili druga čvrsta struktura koja se
upotrebljava za prijevoz životinja, a koja nije prijevozno sredstvo;
8. *Odmorišta* – mjesta odmaranja određena posebnim propisima;
9. *Izlazna točka* – granični veterinarski prijelaz ili neko drugo mjesto koje je
odredilo nadležno tijelo, a gdje životinje napuštaju carinsko područje Republike
Hrvatske;
10. *Putovanje* – cjelokupan prijevoz od mjesta polazišta do mjesta odredišta,
uključujući svaki istovar, smještaj i utovar životinja koji se odvija na
usputnim mjestima putovanja;
11. *Posjednik* – svaka fizička ili pravna osoba, osim prijevoznika, koja je
trajno ili privremeno odgovorna za životinje ili brine o životinjama;
12. *Plovilo za prijevoz stoke* – plovilo koje se koristi ili je namijenjeno
korištenju za prijevoz domaćih kopitara ili domaćih vrsta goveda, ovaca, koza
ili svinja, osim plovila s ro-ro tehnologijom ili plovila koja prevoze životinje
u pokretnim spremnicima;
13. *Dugo putovanje* – putovanje koje traje dulje od osam sati, a koje počinje
pokretanjem prve životinje iz pošiljke;
14. *Prijevozno sredstvo* – cestovno ili željezničko vozilo, plovilo i zrakoplov
koji se upotrebljavaju za prijevoz životinja;
15. *Navigacijski sustav* – satelitska infrastruktura koja osigurava globalne,
trajne, točne i zajamčene usluge vremenskoga usklađivanja i pozicioniranja ili
neka druga tehnologija koja osigurava usluge koje se u smislu ovoga Pravilnika
smatraju jednakovrijednima;
16. *Veterinarski inspektor/druge ovlaštene osobe* – veterinar kojeg je imenovalo
nadležno tijelo;
17. *Organizator* je:
– prijevoznik koji je sklopio ugovor s najmanje još jednim prijevoznikom za dio
putovanja; ili
– fizička ili pravna osoba koja je sklopila ugovor s više prijevoznika za
putovanje; ili
– osoba koja je potpisala Dio 1. plana puta iz Dodatka III. ovoga Pravilnika.
18. *Mjesto polaska* – mjesto u kojem se životinja prvi put utovaruje na
prijevozno sredstvo pod uvjetom da je tamo bila smještena najmanje 48 sati prije
polaska.
a) Sabirni centri odobreni u skladu s Pravilnikom o veterinarsko-zdravstvenim
uvjetima za stavljanje u promet goveda i svinja (»Narodne novine«, broj 69/06)
smatraju se mjestom polaska pod uvjetom da je:
– udaljenost prijeđena između prvoga mjesta utovara i sabirnoga centra manja od
100 km; ili
– za životinje predviđeno dovoljno prostirke, a ako je moguće, da životinje nisu
vezane i da su napojene najmanje šest sati prije polaska iz sabirnog centra.
19. *Mjesto odredišta* – mjesto u kojem je životinja istovarena iz prijevoznoga
sredstva i:
– smještena najmanje 48 sati prije otpreme; ili
– zaklana.
20. *Mjesto odmora ili transfera* – svako mjesto zaustavljanja tijekom putovanja
koje nije odredište, uključujući i mjesto na kojem se životinje premještaju u
drugo prijevozno sredstvo bez obzira na to istovaruju li se ili ne;
21. *Registrirani kopitari* – registrirani kopitari iz Pravilnika o
veterinarsko-zdravstvenim uvjetima za stavljanje kopitara u promet (»Narodne
novine«, broj 88/05);
22. *Ro-ro plovilo* – pomorsko plovilo opremljeno tehnologijom koja cestovnim ili
željezničkim vozilima omogućuje ukrcavanje i iskrcavanje s plovila;
23. *Prijevoz* – premještanje životinja jednim ili više prijevoznih sredstava i s
prijevozom povezani postupci, uključujući utovar, transfer, pretovar i odmor,
sve do završetka istovara životinja na mjestu odredišta;
24. *Prijevoznik* – svaka fizička ili pravna osoba koja obavlja prijevoz životinja
za vlastiti račun ili za drugu osobu;
25. *Neukroćeni kopitari* – kopitari koji se ne mogu vezati ili voditi na ularu, a
da se pritom ne izazove uznemirenost, bol ili patnja koju je moguće izbjeći;
26. *Vozilo* – prijevozno sredstvo opremljeno kotačima koje se pokreće vlastitim
pogonom ili tegli.

*Opći uvjeti za prijevoz životinja*
Članak 3.

(1) Nitko ne smije prevoziti životinje niti omogućiti da se prevoze na način
koji bi mogao izazvati ozljede ili nepotrebnu patnju životinja.
(2) Pri prijevozu životinja moraju biti ispunjeni sljedeći uvjeti:
a) moraju unaprijed biti poduzete sve potrebne mjere kako bi se na najmanju
moguću mjeru smanjila duljina putovanja i zadovoljile potrebe životinja tijekom
putovanja;
b) životinje moraju biti sposobne podnijeti putovanje;
c) prijevozna sredstva moraju biti dizajnirana, izrađena, održavana i njima se
mora upravljati na način da se izbjegne ozljeđivanje i patnja životinja te
osigura njihova sigurnost;
d) oprema za utovar i istovar mora biti odgovarajuće dizajnirana, izrađena,
održavana i njome se mora upravljati na odgovarajući način da se izbjegne
ozljeđivanje i patnja životinja te se osigura njihova sigurnost;
e) osoblje koje radi sa životinjama mora biti za to odgovarajuće educirano
odnosno osposobljeno kako bi moglo obavljati poslove bez primjene sile ili
upotrebe neke druge metode koja može izazvati nepotreban strah, ozljede ili
patnju;
f) prijevoz do mjesta odredišta mora biti obavljen bez kašnjenja, a uvjeti
dobrobiti životinja redovito se provjeravaju i održavaju na odgovarajući način;
g) životinjama mora biti osigurana dovoljna podna površina i visina, primjerena
njihovoj veličini i trajanju putovanja;
h) životinjama u odgovarajućim razmacima mora biti nuđena voda, hrana i odmor,
koji kakvoćom i količinom moraju odgovarati njihovoj vrsti i veličini.

POGLAVLJE II.
ORGANIZATORI, PRIJEVOZNICI, POSJEDNICI I SABIRNI CENTRI

*Prijevozne isprave*
Članak 4.

(1) Nitko ne smije prevoziti životinje ako u prijevoznom sredstvu nema isprave u
kojima je navedeno:
a) njihovo podrijetlo i vlasništvo,
b) njihovo mjesto polaska,
c) datum i vrijeme polaska,
d) predviđeno mjesto odredišta,
e) očekivano trajanje predviđenog putovanja.
(2) Prijevoznik mora na zahtjev veterinarskog inspektora/drugih ovlaštenih osoba
dati na uvid isprave iz stavka 1. ovoga članka.

*Planiranje obveza za prijevoz životinja*
Članak 5.

(1) Nitko osim prijevoznika ovlaštenih u skladu s člankom 10. stavkom 1. ili
člankom 11. stavkom 1. ovoga Pravilnika ne smije sklapati ugovore ili podugovore
o prijevozu životinja.
(2) Prijevoznici moraju odrediti fizičku osobu odgovornu za prijevoz te
osigurati da se informacije o planiranju, izvođenju i završetku dijela putovanja
pod njihovim nadzorom mogu dobiti u svakom trenutku.
(3) Organizatori moraju za svako putovanje osigurati da:
a) se dobrobit životinja ne ugrozi nedovoljnom koordinacijom pojedinih dijelova
putovanja i uzeti u obzir vremenske uvjete;
b) je fizička osoba u svakom trenutku obavezna dati veterinarskom
inspektoru/drugim ovlaštenim osobama informacije o planu, izvođenju i završetku
putovanja.
(4) Tijekom dugih putovanja na kojima se prevoze domaći kopitari, osim
registriranih, i domaće životinje goveđih, ovčjih, kozjih i svinjskih vrsta,
prijevoznici i organizatori moraju udovoljavati propisanom planu puta iz Dodatka
II. ovoga Pravilnika.

*Prijevoznici*
Članak 6.

(1) Zabranjeno je obavljati prijevoz bez odobrenja za obavljanje prijevozničke
djelatnosti koje je izdalo nadležno tijelo na temelju članka 10. stavka 1. ili,
za duga putovanja, članka 11. stavka 1. ovoga Pravilnika. Preslika odobrenja
mora biti predočena veterinarskom inspektoru/drugim ovlaštenim osobama tijekom
prijevoza životinja.
(2) Prijevoznici moraju obavijestiti nadležno tijelo o svakoj promjeni u vezi s
informacijama i ispravama iz članka 10. stavka 1. ili, za duga putovanja, članka
11. stavka 1. ovoga Pravilnika, najkasnije 15 radnih dana nakon promjene.
(3) Prijevoznici moraju prevoziti životinje u skladu s tehničkim pravilima
navedenim u Dodatku I. ovoga Pravilnika.
(4) Prijevoznici moraju povjeriti rad sa životinjama osoblju koje je za to
osposobljeno u skladu s odredbama iz Dodatka I. i II. ovoga Pravilnika.
(5) Nitko ne smije voziti ili obavljati poslove pratitelja životinja na
cestovnom vozilu kojim se prevoze domaći kopitari ili domaće životinje goveđih,
ovčjih, kozjih ili svinjskih vrsta ili peradi, bez svjedodžbe o osposobljenosti
iz članka 17. stavka 2. ovoga Pravilnika. Svjedodžba o osposobljenosti mora se
dati na uvid veterinarskom inspektoru/drugoj ovlaštenoj osobi tijekom prijevoza
životinja.
(6) Prijevoznici moraju osigurati pratitelja koji prati svaku pošiljku
životinja, osim u sljedećim slučajevima:
a) kad se životinje prevoze u spremnicima koji su osigurani, odgovarajuće
prozračeni i, kad je to potrebno, sadrže dovoljno hrane i vode u posebnim
posudama za raspodjelu hrane koje se ne mogu prevrnuti, za putovanje koje je
dvostruko dulje od očekivanog;
b) kad vozač obavlja poslove pratitelja.
(7) Stavci 1. do 5. ovoga članka ne primjenjuju se na osobe koje prevoze
životinje do najveće udaljenosti od 65 km, računajući od mjesta polaska do
mjesta odredišta.
(8) Prijevoznici moraju na zahtjev veterinarskog inspektora/drugih ovlaštenih
osoba dati na uvid potvrdu o odobrenju propisanu člankom 18. stavkom 2. ili
člankom 19. stavkom 2. ovoga Pravilnika.
(9) Prijevoznici domaćih kopitara, osim registriranih, i domaćih životinja
goveđih, ovčjih, kozjih i svinjskih vrsta na dugim cestovnim putovanjima moraju
se koristiti navigacijskim sustavom propisanim Odjeljkom 4. Poglavljem VI.
Dodatka I. ovoga Pravilnika od:
a) 1. siječnja 2007. godine za cestovna prijevozna sredstva koja su prvi put u
funkciji;
b) 1. siječnja 2009. godine za sva cestovna prijevozna sredstva.
(10) Prijevoznici iz stavka 9. ovoga članka evidenciju nastalu korištenjem
navigacijskog sustava moraju čuvati najmanje tri godine i na zahtjev je dati na
uvid veterinarskom inspektoru/drugim ovlaštenim osobama, posebno kad se provode
pregledi iz članka 15. stavka 4. ovoga Pravilnika.

*Prethodni pregled i odobrenje prijevoznih sredstava*
Članak 7.

(1) Zabranjen je prijevoz životinja cestom na dugim putovanjima bez prethodnog
pregleda prijevoznog sredstva i dobivenog odobrenja na temelju članka 18. stavka
1. ovoga Pravilnika.
(2) Zabranjen je prijevoz morem, na udaljenost veću od 10 nautičkih milja,
domaćih kopitara i domaćih životinja goveđih, ovčjih, kozjih ili svinjskih
vrsta, od luke polazišta, a da plovilo za prijevoz stoke nije pregledano i
odobreno u skladu s člankom 19. stavkom 1. ovoga Pravilnika.
(3) Stavak 1. i 2. ovoga članka primjenjuju se na spremnike koji se
upotrebljavaju za prijevoz domaćih kopitara ili domaćih životinja goveđih,
ovčjih, kozjih ili svinjskih vrsta cestom i/ili vodenim putem, na dugim
putovanjima.

*Čuvari*
Članak 8.

(1) Čuvari na mjestu polaska, transfera ili odredišta za životinje koje se
prevoze moraju osigurati provođenje tehničkih pravila iz Poglavlja I. i Odjeljka
1. Poglavlja III. Dodatka I. ovoga Pravilnika.
(2) Čuvari moraju pregledati sve životinje koje stižu u mjesto provoza ili
mjesto odredišta te utvrditi jesu li životinje izložene ili jesu li bile
izložene dugom putovanju u međunarodnom prometu. U slučaju dugih putovanja
domaćih kopitara, osim registriranih, i domaćih životinja goveđih, ovčjih,
kozjih ili svinjskih vrsta, posjednici se moraju pridržavati odredbi o planu
puta iz Dodatka II. ovoga Pravilnika.

*Sabirni centri*
Članak 9

(1) Voditelji sabirnih centara moraju osigurati da se sa životinjama postupa u
skladu s tehničkim pravilima iz Poglavlja I. i Odjeljka 1. Poglavlja III.
Dodatka I. ovoga Pravilnika.
(2) Voditelji sabirnih centara koji su odobreni u skladu s veterinarskim
propisima moraju:
a) povjeriti postupanje sa životinjama samo osoblju koje je osposobljeno u
skladu s odgovarajućim tehničkim pravilima iz Dodatka I. ovoga Pravilnika;
b) redovito obavještavati osobe kojima je odobren ulazak u sabirne centre o
njihovim dužnostima i obvezama u skladu s ovim Pravilnikom te o kaznama u
slučaju postupanja protivno odredbama ovoga Pravilnika;
c) stalno imati dostupne, za osobe kojima je odobren ulazak u sabirni centar,
sve podatke o veterinarskom inspektoru/drugim ovlaštenim osobama koji mora biti
obaviješten o svakom postupanju protivnom odredbama ovoga Pravilnika;
d) u slučaju postupanja protivno odredbama ovoga Pravilnika od strane bilo koje
osobe koja se nalazi u sabirnom centru, i ne isključujući nadležnost
veterinarskog inspektora/druge ovlaštene osobe, poduzeti potrebne mjere kako bi
se otklonile uočene nepravilnosti i spriječilo njihovo ponavljanje;
e) donijeti, pratiti i primijeniti potrebna interna pravila u cilju provođenja
točke a) do d) ovoga stavka.

POGLAVLJE III.
DUŽNOSTI I OBVEZE NADLEŽNOG TIJELA

*Izdavanje odobrenja za obavljanje prijevoza*
Članak 10.

(1) Nadležno tijelo izdaje odobrenje za obavljanje prijevozničke djelatnosti
prijevoznicima pod uvjetom da:
a) podnositelji zahtjeva imaju sjedište u Republici Hrvatskoj ili, u slučaju da
podnositelj zahtjeva nema sjedište u Republici Hrvatskoj, imaju predstavništvo u
Republici Hrvatskoj;
b) podnositelji zahtjeva dokažu da imaju na raspolaganju dovoljno odgovarajućeg
osoblja, opreme i operativnih postupaka koji im omogućuju postupanje u skladu s
odredbama ovoga Pravilnika, uključujući prema potrebi i Vodiče dobre prakse;
c) podnositelji zahtjeva ili njihovi predstavnici nisu teže prekršili
zakonodavstvo u odnosu na zaštitu životinja u posljednje tri godine prije
podnošenja zahtjeva. Odredba iz ove točke se ne primjenjuje kad podnositelj
zahtjeva na prihvatljiv način dokaže nadležnom tijelu da je poduzeo sve potrebne
mjere kako bi izbjegao daljnja postupanje protivno odredbama ovoga Pravilnika.
(2) Nadležno tijelo izdaje odobrenja iz stavka 1. ovoga članka na obrascu iz
Poglavlja I. Dodatka III.A ovoga Pravilnika. Takva su odobrenja na snazi najviše
pet godina od dana izdavanja i ne vrijede za duga putovanja.

*Izdavanje odobrenja za obavljanje prijevoza na dugim putovanjima*
Članak 11.

(1) Nadležno tijelo izdaje odobrenje prijevoznicima koji prevoze životinje na
dugim putovanjima nakon podnošenja zahtjeva pod uvjetom da:
a) ispunjava uvjete iz članka 10. stavka 1. ovoga Pravilnika;
b) su podnositelji molbe predočili sljedeće isprave:
– valjane svjedodžbe o osposobljenosti za vozače i pratitelje u skladu s člankom
17. stavkom 2. ovoga Pravilnika za sve vozače i pratitelje koji prevoze
životinje na dugim putovanjima;
– valjane potvrde o odobrenju u skladu s člankom 18. stavkom 2. ovoga Pravilnika
za sva cestovna prijevozna sredstva koja se upotrebljavaju za duga putovanja;
– pojedinosti postupaka koji prijevoznicima omogućuju da slijede i bilježe
kretanje cestovnih vozila za koja su odgovorni te kontaktiraju s vozačima u
svakom trenutku tijekom dugih putovanja;
– krizni plan u hitnim slučajevima.
(2) U skladu s trećom alinejom točke b) stavka 1. ovoga članka prijevoznici koji
na dugim putovanjima prevoze domaće kopitare, osim registriranih, i domaće
životinje goveđih, ovčjih, kozjih i svinjskih vrsta, moraju dokazati da
primjenjuju navigacijski sustav iz članka 6. stavka 9. ovoga Pravilnika:
a) za cestovna prijevozna sredstva koja se prvi puta koriste od 1. siječnja
2007. godine,
b) za sva cestovna prijevozna sredstva od 1. siječnja 2009.
(3) Nadležno tijelo izdaje odobrenja iz stavka 1. ovoga članka na obrascu iz
Poglavlja II. Dodatka III.A ovoga Pravilnika. Odobrenja su na snazi najviše pet
godina od dana izdavanja i vrijede za sva putovanja, uključujući i duga
putovanja.

*Ograničenje podnošenja zahtjeva za prijevoz*
Članak 12.

(1) Prijevoznici moraju podnijeti nadležnom tijelu zahtjev za odobrenje za
obavljanje prijevoza na temelju članka 10. ili 11. ovoga Pravilnika.
(2) Prijevoznici mogu podnijeti zahtjev za odobrenje za obavljanje prijevoza
jednom nadležnom tijelu u jednoj zemlji članici Europske unije.

*Izdavanje odobrenja za obavljanje prijevozničke djelatnosti od strane nadležnog
tijela*
Članak 13.

(1) Nadležno tijelo može ograničiti područje koje obuhvaća odobrenje iz članka
10. stavka 1. ili, za duga putovanja, članka 11. stavka 1. ovoga Pravilnika,
prema kriterijima koji se mogu provjeriti tijekom prijevoza.
(2) Nadležno tijelo svakom odobrenju iz članka 10. stavka 1. ili, za duga
putovanja, članka 11. stavka 1. ovoga Pravilnika dodjeljuje jedinstveni broj.
Odobrenje se sastavlja na hrvatskom jeziku te na engleskom kad postoji mogućnost
da prijevoznik obavlja prijevoz u drugim zemljama.
(3) Nadležno tijelo mora označiti odobrenje iz članka 10. stavka 1. ili članka
11. stavka 1. ovoga Pravilnika na način koji će mu omogućiti brzo
identificiranje prijevoznika, osobito u slučaju postupanja protivno odredbama
ovoga Pravilnika.
(4) Nadležno tijelo mora voditi evidenciju o odobrenjima izdanima na temelju
članka 11. stavka 1. ovoga Pravilnika u elektronskoj bazi podataka. Naziv
prijevoznika i broj odobrenja javno su dostupni dok je odobrenje na snazi.
Pristup javnosti drugim podacima koji se odnose na odobrenja o obavljanju
prijevoza odobrava se u skladu s posebnim propisima o zaštiti privatnosti. U
bazu podataka trebaju biti uključene i odluke iz članka 26. stavka 4. točke c) i
stavka 6. ovoga Pravilnika.

*Pregledi i druge mjere koje se odnose na plan puta, a koje provodi veterinarski
inspektor/druge ovlaštene osobe prije dugih putovanja*
Članak 14.

(1) U slučaju dugih putovanja na kojima se prevoze domaći kopitari i domaće
životinje goveđih, ovčjih, kozjih i svinjskih vrsta, veterinarski
inspektor/druga ovlaštena osoba u mjestu polaska mora:
a) obaviti odgovarajuće preglede kako bi utvrdio da:
– prijevoznici navedeni u planu puta imaju odgovarajuća valjana odobrenja za
obavljanje prijevozničke djelatnosti, valjane potvrde o udovoljavanju
prijevoznih sredstava namijenjenih dugim putovanjima i valjane svjedodžbe o
osposobljenosti vozača i pratitelja životinja;
– je plan puta koji podnosi organizator puta realan i da pokazuje da će se
tijekom putovanja pridržavati odredaba ovoga Pravilnika.
b) kad ishod pregleda iz točke a) ovoga stavka ne zadovoljava, zatražiti od
organizatora da promijeni uvjete planiranog dugog putovanja tako da isti budu u
skladu s odredbama ovoga Pravilnika;
c) kad ishod provjera određenih točkom a) ovoga stavka zadovoljava, veterinarski
inspektor/druga ovlaštena osoba mora ovjeriti plan puta;
d) što je prije moguće poslati pojedinosti o planiranim dugim putovanjima
navedenima u planu puta veterinarskom inspektoru/drugim ovlaštenim osobama na
mjestu odredišta i o mjestu izlaska ili mjestu odmora putem sustava razmjene
informacija u skladu s posebnim propisima.
(2) Iznimno od točke c) stavka 1. ovoga članka, ovjeravanje plana puta nije
potrebno za prijevoz koji primjenjuje sustav iz članka 6. stavka 9. ovoga
Pravilnika.

*Pregledi koje provodi veterinarski inspektor/druge ovlaštene osobe u bilo kojoj
fazi dugog putovanja*
Članak 15.

(1) Veterinarski inspektor/druge ovlaštene osobe u bilo kojoj fazi dugog
putovanja obavlja preglede na slučajnom ili ciljanom uzorku kako bi provjerio da
su navedena trajanja putovanja realna i da se putovanje odvija u skladu s ovim
Pravilnikom, a osobito da su trajanja putovanja i odmora u skladu s
ograničenjima iz Poglavlja V. Dodatka I. ovoga Pravilnika.
(2) U slučaju dugih putovanja, provjera sposobnosti za putovanje na mjestu
polaska kako je određeno u Poglavlju I. Dodatka I. ovoga Pravilnika, obavlja se
prije utovara kao dio zdravstvenog pregleda životinja na način i u rokovima
određenim posebnim veterinarskim propisima.
(3) Pregledi iz stavka 1. ovoga članka, kad je odredište klaonica, mogu se
obaviti kao dio nadzora nad dobrobiti životinja u skladu s posebnim propisima
koji određuju posebna pravila za organizaciju službenog nadzora nad proizvodima
životinjskog podrijetla namijenjenih prehrani ljudi.
(4) Evidencija o kretanju cestovnih prijevoznih sredstava dobivena pomoću
navigacijskoga sustava može se, prema potrebi, upotrijebiti za preglede koje
provodi veterinarska inspekcija/druge ovlaštene osobe.

*Edukacija službenika nadležnog tijela i njihovo opremanje*
Članak 16.

Nadležno tijelo mora osigurati da njegovi službenici budu valjano educirani i
opremljeni za provjeru podataka zabilježenih pomoću:
– opreme za bilježenje podataka određene posebnim propisima koji se odnose na
opremu za bilježenje podataka u cestovnom prijevozu;
– navigacijskog sustava.

*Osposobljavanje i svjedodžba o osposobljenosti*
Članak 17.

(1) Za osposobljavanje osoblja prijevoznika i sabirnih centara, u svrhe iz
članka 6. stavka 4. i članka 9. stavka 2. točke a) ovoga Pravilnika, mora se
osigurati održavanje odgovarajućih tečajeva.
(2) Svjedodžba o osposobljenosti za vozače i pratitelje cestov­nih prijevoznih
sredstava koji prevoze domaće kopitare ili domaće životinje goveđih, ovčjih,
kozjih i svinjskih vrsta ili peradi kako je navedeno u članku 6. stavku 5. ovoga
Pravilnika izdaje se u skladu s Dodatkom IV. ovoga Pravilnika. Svjedodžba o
osposobljenosti sastav­lja se na hrvatskom i na engleskom jeziku kad postoji
vjerojatnost da će vozač ili pratitelj obavljati prijevoz i u drugoj državi.
Svjedodžbu o osposobljenosti izdaje nadležno tijelo ili tijelo ovlašteno od
nadležnog tijela na obrascu iz Poglavlja III. Dodatka III.A ovoga Pravilnika.
Primjena navedene svjedodžbe o osposobljenosti može se ograničiti na određene
vrste ili skupinu vrsta.

*Potvrda o odobrenju cestovnih prijevoznih sredstava*
Članak 18.

(1) Veterinarski ured izdaje potvrdu o odobrenju cestovnih prijevoznih sredstava
za duga putovanja na temelju zahtjeva, pod uvjetom da:
a) prijevozno sredstvo nije predmet zahtjeva podnesenoga drugom nadležnom tijelu
ili odobrenja drugoga nadležnoga tijela u istoj ili kojoj drugoj državi članici
Europske unije;
b) je veterinarski inspektor/druge ovlaštene osobe pregledao prijevozno sredstvo
i utvrdio da je ono u skladu sa zahtjevima iz Poglavlja II. i VI. Dodatka I.
ovoga Pravilnika koji se odnose na dizajniranje, izgradnju i održavanje
cestovnih prijevoznih sredstava za duga putovanja.
(2) Veterinarski inspektor/druge ovlaštene osobe izdaje svaku potvrdu s
jedinstvenim brojem i na obrascu iz Poglavlja IV. Dodatka III.A ovoga
Pravilnika. Potvrda se sastavlja na hrvatskom i na engleskom jeziku. Potvrda
važi najviše pet godina od dana izdavanja i prestaje važiti onoga trenutka kad
se prijevozno sredstvo mijenja ili prepravlja na način koji utječe na dobrobit
životinja.
(3) Veterinarski ured vodi evidenciju potvrda o odobrenju cestovnih prijevoznih
sredstava za duga putovanja u elektronskoj bazi podataka na način koji mu
omogućuje njihovu brzu identifikaciju, osobito u slučaju nepridržavanja zahtjeva
iz ovoga Pravilnika.
(4) Nadležno tijelo može odobriti odstupanja od odredbi ovoga članka i Poglavlja
V. Odjeljka 1. točke 4. podtočke b) i Poglavlja VI. Dodatka I. ovoga Pravilnika
za cestovna prijevozna sredstva za putovanja koja ne traju duže od 12 sati pri
dolasku na konačno odredište.

*Potvrda o odobrenju plovila za prijevoz stoke*
Članak 19.

(1) Veterinarski inspektor/druge ovlaštene osobe izdaje potvrdu o odobrenju
plovila za prijevoz stoke na temelju zahtjeva, pod uvjetom da:
a) je plovilo započelo putovanje s područja gdje je zahtjev podnesen;
b) plovilo nije predmet zahtjeva podnesenoga drugom nadležnom tijelu ili
odobrenja drugoga nadležnoga tijela u istoj ili kojoj drugoj državi članici;
c) je veterinarski inspektor/druge ovlaštene osobe pregledao plovilo i utvrdio
da je ono usklađeno s odredbama koje se odnose na gradnju i opremu plovila za
prijevoz stoke iz Odjeljka 1. Poglavlja IV. Dodatka I. ovoga Pravilnika.
(2) Veterinarski inspektor/druge ovlaštene osobe svaku potvrdu izdaje s
jedinstvenim brojem. Potvrda se sastavlja na hrvatskom i na engleskom jeziku.
Potvrda važi najviše pet godina od dana izdavanja i prestaje važiti onoga
trenutka kad se prijevozno sredstvo mijenja ili prepravlja na način koji utječe
na dobrobit životinja.
(3) Veterinarski ured vodi evidenciju odobrenih plovila za prijevoz stoke na
način koji omogućuje njihovu brzu identifikaciju, osobito u slučaju postupanja
protivno odredbama ovoga Pravilnika.
(4) Veterinarski ured vodi evidenciju potvrda o odobrenju plovila za prijevoz
stoke u elektronskoj bazi podataka na način koji omogućuje njihovu brzu
identifikaciju, osobito u slučaju nepridržavanja zahtjeva iz ovoga Pravilnika.

*Pregled plovila za prijevoz stoke pri utovaru i istovaru*
Članak 20.

(1) Veterinarski inspektor/druge ovlaštene osobe mora pregledati plovilo za
prijevoz stoke prije svakog utovara životinja kako bi utvrdio da:
a) je plovilo za prijevoz stoke izgrađeno i opremljeno za broj i vrstu životinja
koje će se prevoziti;
b) se prostori u kojima će životinje biti smještene dobro održavaju;
c) je oprema navedena u Poglavlju IV. Dodatka I. ovoga Pravilnika u ispravnom
stanju.
(2) Veterinarski inspektor/druge ovlaštene osobe mora prije i tijekom svakog
utovara/istovara na plovilo za prijevoz stoke, utvrditi da:
a) su životinje sposobne nastaviti putovanje;
b) se postupak utovara/istovara odvija u skladu s Poglavljem III. Dodatka I.
ovoga Pravilnika;
c) je opskrba hranom i vodom u skladu s Odjeljkom 2. Poglavljem IV. Dodatka I.
ovoga Pravilnika.

*Pregledi na izlaznim točkama i graničnim veterinarskim prijelazima*
Članak 21.

(1) Ne isključujući provedbu pregleda određenih posebnim propisima, kad
životinje dođu na izlazne točke ili granične veterinarske prijelaze, granični
veterinarski inspektor mora provjeriti da se životinje prevoze u skladu s ovim
Pravilnikom, a posebno:
a) da su prijevoznici podnijeli primjerak valjanog odobrenja iz članka 10.
stavka 1. odnosno za duga putovanja iz članka 11. stavka 1. ovoga Pravilnika;
b) da su vozači cestovnih vozila koji prevoze domaće kopitare, domaće životinje
goveđih, ovčjih, kozjih i svinjskih vrsta ili perad i pratitelji pokazali
valjanu svjedodžbu o osposobljenosti propisanu člankom 17. stavkom 2. ovoga
Pravilnika;
c) da su životinje sposobne nastaviti putovanje;
d) da prijevozna sredstva kojima životinje nastavljaju putovanje udovoljavaju
odredbama iz Poglavlja II. i, gdje je to primjenjivo, Poglavlja VI. Dodatka I.
ovoga Pravilnika;
e) da su u slučaju izvoza prijevoznici osigurali dokaz da je putovanje iz mjesta
polaska do prvog mjesta istovara na konačnom odredištu u skladu s odredbama iz
Dodatka V. ovoga Pravilnika;
f) jesu li domaći kopitari i domaće životinje goveđih, ovčjih, kozjih i
svinjskih vrsta prevezene ili će se prevoziti na dugim putovanjima.
(2) U slučaju dugih putovanja na kojima se prevoze kopitari i domaće životinje
goveđih, ovčjih, kozjih i svinjskih vrsta, veterinarski inspektori/druge
ovlaštene osobe na izlaznim točkama i graničnim veterinarskim prijelazima
obavljaju i evidentiraju preglede/kontrole navedene u Dijelu 3. plana puta iz
Dodatka III. ovoga Pravilnika. Evidenciju o tim pregledima i pregledu iz stavka
1. ovoga članka čuva granična veterinarska postaja tijekom razdoblja od najmanje
tri godine od datuma pregleda, uključujući primjerak evidencijske liste ili
ispisa u skladu s posebnim propisima koji se odnose na opremu za bilježenje
podataka u cestovnom prijevozu, ako je vozilo obuhvaćeno tim propisom.
(3) Kad veterinarski inspektor/druge ovlaštene osobe smatra da životinje nisu
sposobne završiti svoje putovanje, one moraju biti istovarene, napojene,
nahranjene i odmorene.

*Kašnjenje tijekom prijevoza*
Članak 22.

(1) Veterinarski inspektor/druge ovlaštene osobe mora poduzeti odgovarajuće
mjere da spriječi ili na najmanju moguću mjeru svede svako kašnjenje tijekom
prijevoza ili patnju životinja kad nepredvidive okolnosti onemogućavaju primjenu
ovoga Pravilnika. Veterinarski inspektor/druge ovlaštene osobe mora osigurati da
na mjestu pretovara, izlaznim točkama i graničnim veterinarskim prijelazima bude
osigurana prednost životinja u prijevozu pred drugim pošiljkama.
(2) Nijedna se pošiljka životinja ne smije zadržavati tijekom prijevoza, osim
kad je to izričito potrebno radi dobrobiti životinja ili javne sigurnosti. U
vremenu između završetka utovara i polaska pošiljka životinja ne smije
neopravdano kasniti. Ako koja pošiljka životinja tijekom prijevoza mora biti
zadržana dulje od dva sata, veterinarski inspektor/druge ovlaštene osobe mora
osigurati odgovarajuću skrb za životinje i, kad je to potrebno, njihovo
hranjenje, napajanje, istovar i smještaj.

POGLAVLJE IV.
PROVEDBA I RAZMJENA INFORMACIJA

*Hitne mjere u slučaju postupanja protivno odredbama ovoga
Pravilnika od strane
prijevoznika*
Članak 23.

(1) Kad veterinarski inspektor/druge ovlaštene osobe utvrdi da se koja odredba
ovoga Pravilnika ne provodi ili se nije provodila, mora poduzeti ili zatražiti
od osobe odgovorne za životinje da poduzme sve radnje potrebne za zaštitu
dobrobiti životinja. Takve radnje ne smiju izazvati nepotrebnu ili dodatnu
patnju životinja i trebaju biti razmjerne ozbiljnosti prisutnoga rizika. Sve
naređene mjere provode se na trošak prijevoznika.
(2) Ovisno o okolnostima svakoga slučaja, takve mjere mogu uključivati:
a) promjenu vozača ili pratitelja;
b) privremeni popravak prijevoznog sredstva kako bi se spriječilo neposredno
ozljeđivanje životinja;
c) premještanje pošiljke ili jednoga njezina dijela u drugo prijevozno sredstvo;
d) povratak životinja u mjesto polaska najkraćim putem, ili omogućivanje
životinjama nastavka putovanja do mjesta odredišta najkraćim putem, ovisno o
tomu što je u najboljem interesu dobrobiti životinja;
e) istovar životinja i njihovo zadržavanje u prikladnom smještaju uz
odgovarajuću skrb do rješavanja problema.
(3) U slučaju da ne postoje sredstva za zaštitu dobrobiti životinja, one moraju
biti usmrćene na propisani način.
(4) Kad se poduzimaju mjere zbog postupanja protivno odred­bama ovoga Pravilnika
navedenog u stavku 1. ovoga članka, i kad je životinje potrebno prevoziti uz
postupanje protivno nekim odredbama ovoga Pravilnika, veterinarski
inspektor/druge ovlaštene osobe mora izdati odobrenje za prijevoz životinja. U
odobrenju se određuje na koje se životinje odnosi te se definiraju uvjeti prema
kojima se one mogu prevoziti dok se u cijelosti ne budu provodile odredbe ovoga
Pravilnika. Takvo odobrenje mora pratiti životinje tijekom prijevoza.
(5) Veterinarski inspektor/druge ovlaštene osobe mora odmah poduzeti potrebne
mjere ako osoba odgovorna za životinje nije dostupna ili se ne pridržava uputa.
(6) O odlukama koje donese veterinarski inspektor/druge ovlaštene osobe, kao i
razlozima njihova donošenja izvješćuje se prijevoznik ili njegov predstavnik što
je prije moguće te nadležno tijelo koje je izdalo odobrenje iz članka 10. stavka
1. odnosno članka 11. stavka 1. ovoga Pravilnika. Ako je to potrebno, nadležno
tijelo osigurava pomoć prijevozniku kako bi mu olakšalo provedbu potrebnih
hitnih mjera.

*Međusobna pomoć i razmjena informacija*
Članak 24.

(1) Pravila i informacijski postupci navedeni u posebnim propisima o međusobnoj
pomoći zemalja članica Europske unije i razmjeni informacija između njih i
Europske komisije u svrhu ispravnog provođenja veterinarskog i zootehničkog
zakonodavstva.
(2) Nadležno tijelo mora priopćiti Europskoj komisiji pojedinosti o mjestu za
kontakte u svrhu pridržavanja odredaba ovoga Pravilnika, uključujući elektronsku
adresu ako je dostupna, u roku od 3 mjeseca od stupanja na snagu ovoga
Pravilnika, kao i svako ažuriranje podataka.

*Kazne*
Članak 25.

(1) Kaznene odredbe koje se primjenjuju u slučaju postupanja protivnog odredbama
ovoga Pravilnika određene su Zakonom o dobrobiti životinja. Nadležno tijelo mora
osigurati da kazne koje se izriču u slučaju neprimjenjivanja odredbi ovoga
Pravilnika budu djelotvorne, razmjerne i preventivne.
(2) Nadležno tijelo mora o propisanim kaznenim odredbama izvijestiti Europsku
komisiju, te istu mora bez odgađanja obavijestiti o svim kasnijim izmjenama i
dopunama tih odredbi.

*Prekršaj i obavijest o prekršaju*
Članak 26.

(1) U slučaju postupanja protivno odredbama ovoga Pravilnika, nadležno tijelo
poduzima posebne mjere iz stavka 2. do 7. ovoga članka.
(2) Kad veterinarski inspektor/druge ovlaštene osobe utvrdi da je prijevoznik
postupao protivno ovom Pravilniku ili da prijevozno sredstvo nije u skladu s
odredbama ovoga Pravilnika, dužan je odmah izvijestiti nadležno tijelo koje je
prijevozniku izdalo odobrenje o obavljanju prijevozničke djelatnosti ili potvrdu
o odobrenju prijevoznoga sredstva, a kad je vozač uključen u postupanje protivno
odredbama ovoga Pravilnika, i tijelo koje je vozaču izdalo svjedodžbu o
osposobljenosti. Veterinarski inspektor/druge ovlaštene osobe obavijesti prilaže
sve relevantne podatke i isprave.
(3) Kad veterinarski inspektor/druge ovlaštene osobe na mjestu odredišta utvrdi
da se tijekom putovanja postupalo protivno odred­bama ovoga Pravilnika, ono o
tome odmah izvješćuje veterinarskog inspektora/druge ovlaštene osobe na mjestu
polaska. Obavijesti se prilažu svi relevantni podaci i isprave.
(4) Kad veterinarski inspektor/druge ovlaštene osobe utvrdi da je prijevoznik
postupao protivno ovom Pravilniku ili da prijevozno sredstvo nije u skladu s
odredbama ovoga Pravilnika, ili kad nad­ležno tijelo odnosno veterinarski
inspektor/druge ovlaštene osobe primi obavijest predviđenu u stavku 2. ili 3.
ovoga članka, mora, prema potrebi:
a) zatražiti od prijevoznika da otkloni utvrđene nedostatke te uspostavi sustav
koji sprječava ponavljanje prekršaja;
b) podvrgnuti dotičnoga prijevoznika daljnjim pregledima, posebno onima za koje
je potreban veterinar pri utovaru životinja;
c) obustaviti ili povući odobrenje o obavljanju prijevozničke djelatnosti izdano
prijevozniku ili potvrdu o odobrenju prijevoznoga sredstva.
(5) U slučaju kad vozač ili pratitelj koji ima svjedodžbu o osposobljenosti iz
članka 17. stavka 2. ovoga Pravilnika postupa protivno odredbama Pravilnika,
nadležno tijelo može opozvati svjedodžbu o osposobljenosti, osobito ako prekršaj
pokaže da vozaču ili pratitelju nedostaje znanja ili spoznaja o prijevozu
životinja u skladu s ovim Pravilnikom.
(6) U slučaju ponovljenog ili ozbiljnog postupanja protivno odredbama ovoga
Pravilnika, nadležno tijelo može privremeno zabraniti da prijevoznik ili
prijevozno sredstvo, a koji ima sjedište u drugoj zemlji, prevozi životinje na
njezinu području, premda je odobrenje za prijevoznika ili prijevozno sredstvo
izdala druga zemlja, pod uvjetom da su iscrpljene sve mogućnosti koje nudi
uzajamna pomoć i razmjena informacija iz članka 24. ovoga Pravilnika.
(7) Nadležno tijelo mora osigurati da sva mjesta kontakta pred­viđena člankom
24. stavkom 2. ovoga Pravilnika budu odmah obaviještena o svakoj odluci
donesenoj u skladu sa stavkom 4. točkom c) ili stavkom 5. ili 6. ovoga članka.

*Inspekcijski nadzor i godišnja izvješća*
Članak 27.

(1) Veterinarski inspektor/druge ovlaštene osobe mora, bez diskriminacije,
provjeriti postupanje u skladu s odredbama ovoga Pravilnika provođenjem
inspekcijskoga nadzora i kontrole životinja, prijevoznih sredstava i popratnih
isprava. Takvi se pregledi moraju obavljati na odgovarajućem broju životinja
koje se svake godine prevoze i mogu se obavljati istodobno s provjerama koje se
provode u druge svrhe. Broj pregleda povećava se kad se utvrdi da se postupalo
protivno odredbama ovoga Pravilnika.
(2) Navedeni broj iz stavka 1. ovoga članka utvrđuje se u skladu s posebnim
postupkom Europske komisije.
(3) Veterinarski inspektori/druge ovlaštene osobe podnose nadležnom tijelu do
31. ožujka svake godine godišnje izvješće za prethodnu godinu o inspekcijskom
nadzoru predviđenom stavkom 1. ovoga članka.
(4) Nadležno tijelo podnosi Europskoj komisiji do 30. lipnja svake godine
godišnje izvješće za prethodnu godinu o inspekcijskom nadzoru predviđenom
stavkom 2. ovoga članka. Izvješće treba biti popraćeno analizom glavnih
otkrivenih nedostataka i akcijskim planom za njihovo rješavanje.

*Pregledi na licu mjesta*
Članak 28.

Veterinarski stručnjaci iz Europske komisije mogu, u suradnji s nadležnim
tijelom i u mjeri u kojoj je to potrebno da se osigura jedinstvena primjena
ovoga Pravilnika, obaviti preglede na licu mjesta u skladu s postupcima posebnih
propisa o službenim kontrolama koje se provode radi verifikacije poštovanja
zakona o stočnoj hrani i prehrambenim proizvodima te propisa o zdravlju i
zaštiti životinja.

*Vodiči dobre prakse*
Članak 29.

Nadležno tijelo potiče razvoj vodiča dobre prakse koje uključuju preporuke o
poštivanju ovoga Pravilnika, a osobito članka 10. stavka 1. ovoga Pravilnika.

POGLAVLJE V.
PRIJELAZNE I ZAVRŠNE ODREDBE

Članak 30.

(1) Dodaci I. do VI. tiskani su u prilogu ovoga Pravilnika i njegov su sastavni
dio.
(2) Eventualne izmjene i dopune dodataka ovoga Pravilnika donose se s ciljem
njihove prilagodbe tehnološkom i znanstvenom napretku.

Članak 31.

(1) Stupanjem na snagu ovoga Pravilnika prestaje važiti Pravilnik o uvjetima i
načinu prijevoza životinja (»Narodne novine«, broj 116/05).
(2) Ovaj Pravilnik stupa na snagu 5. siječnja 2007. godine.
(3) Iznimno od stavka 1. ovoga članka:
– odredbe članka 6. stavka 5. ovoga Pravilnika stupaju na snagu od 5. siječnja
2008. godine;
– odredbe članka 6. stavka 9. točke a) i članka 11. stavka 2. točke a) ovoga
Pravilnika za prijevoznike koji ne prevoze životinje na području Europske unije,
osim ako nije drukčije određeno propisima država na čijem području obavljaju
prijevoz stupaju na snagu od 1. siječnja 2009. godine;
– odredbe članka 12. stavka 2., članka 18. stavka 1. točke a), članka 19. stavka
1. točke b), članka 24., članka 25. stavka 2., članka 27. stavka 2. i stavka 4 i
članka 28. ovoga Pravilnika koje se odnose na Europsku uniju i Europsku komisiju
stupaju na snagu danom ulaska Republike Hrvatske u Europsku uniju.

Klasa: 322-01/06-01/113
Urbroj: 525-1-06-1
Zagreb, 13. prosinca 2006.

Ministar
**Petar Čobanković**, v. r.

DODATAK I.

TEHNIČKI UVJETI

iz članka 6. stavka 3., članka 8. stavka 1., članka 9. stavaka 1. i stavka 2.
točke a)

Poglavlje I.
SPOSOBNOST ZA PRIJEVOZ

1. Zabranjen je prijevoz ako životinja nije sposobna za planirano putovanje i
životinje se moraju prevoziti u uvjetima koji jamče da neće doživjeti ozljedu
ili nepotrebnu patnju.
2. Životinje koje su ozlijeđene ili pokazuju fiziološku slabost ili patološki
proces ne smatraju se sposobnima za prijevoz, a osobito:
a) kad se ne mogu samostalno kretati, a da im to ne izazove bol, ili kad se ne
mogu kretati bez pomoći;
b) kad imaju ozbiljne otvorene rane ili prolapsus;
c) kad je riječ o bređim ženkama kod kojih je već prošlo 90% ili više od
očekivanog razdoblja bređosti, ili je riječ o ženkama koje su rodile najmanje
prije tjedan dana;
d) kad je riječ o novorođenim sisavcima kod kojih pupak još nije posve zarastao;
e) kad je riječ o prasadi mlađoj od tri tjedna, janjadi mlađoj od jednoga tjedna
i teladi mlađoj od deset dana, osim kad se prevoze na udaljenost koja ne prelazi
100 km;
f) kad je riječ o psima i mačkama mlađima od osam tjedana, osim kad je uz njih i
njihova majka;
g) kad je riječ o divljači s rogovima dok ima baršunasti ovoj na rogovima.
3. Iznimno, bolesne ili ozlijeđene životinje mogu se smatrati sposobnima za
prijevoz ako:
a) su lakše ozlijeđene ili bolesne, a prijevoz im ne bi izazvao dodatnu patnju
(u slučaju dvojbe treba potražiti savjet veterinara);
b) se životinje prevoze, u svrhu određenu Pravilnikom o uvjetima držanja
pokusnih životinja, posebnim uvjetima za nastambe i vrstama pokusa (»Narodne
novine«, broj 176/04), kad je bolest ili ozljeda dio istraživačkoga programa;
c) se životinje prevoze pod veterinarskim nadzorom radi veterinarskog liječenja
ili nakon liječenja ili postavljene dijagnoze. Takav se prijevoz dopušta samo
kad ne izaziva nepotrebnu patnju ili zlostavljanje životinja o kojima je riječ;
d) je riječ o životinjama koje su bile podvrgnute zootehničkim postupcima, kao
što je uklanjanje rogova ili kastracija, pod uvjetom da su rane u cijelosti
zarasle.
4. U slučaju kad se životinje tijekom prijevoza razbole ili ozlijede, moraju se
odvojiti od ostalih životinja te im mora biti pružena prva pomoć što je prije
moguće. Životinjama se mora osigurati odgovarajuća veterinarska skrb, a ako je
potrebno, treba ih žurno zaklati ili usmrtiti na način koji im neće uzrokovati
bilo koju daljnju patnju.
5. Sedativi se ne smiju primjenjivati kod životinja koje se trebaju prevoziti,
osim ako to nije nužno da bi se osigurala njihova dobrobit, a smiju se
primjenjivati samo pod veterinarskim nadzorom.
6. Ženke goveđih, ovčjih i kozjih vrsta u razdoblju laktacije uz koje nije
njihova mladunčad, moraju se musti u razmacima od najviše 12 sati.
7. Odredbe podtočke. c) i d) točke 2. ovoga Poglavlja ne primjenjuju se na
kopitare ako je svrha putovanja poboljšati zdravstvene uvjete rođenja ili za
nedavno oždrijebljenu ždrjebad s njihovim majkama koje su upisane u registar,
pod uvjetom da je u oba ova slučaja uz životinje neprekidno pratitelj koji se za
njih brine tijekom putovanja.

Poglavlje II.
PRIJEVOZNA SREDSTVA

*Odjeljak 1.
Odredbe za sva prijevozna sredstva*

1. Prijevozna sredstva, spremnici i njihova oprema moraju se projektirati,
izraditi, održavati i njima se upravljati tako da se:
a) izbjegne svaka ozljeda i patnja te osigura sigurnost životinja;
b) životinje zaštite od lošeg vremena, ekstremnih temperatura i nepovoljnih
promjena klimatskih uvjeta;
c) mogu čistiti i dezinficirati;
d) spriječi bijeg ili ispadanje životinja iz prijevoznoga sredstva te da izdrže
stres izazvan kretanjem;
e) osigura i održava kvaliteta i količina zraka primjerena vrstama koje se
prevoze;
f) osigura pristup životinjama tako da se mogu pregledati i da se za njih može
skrbiti;
g) osigura podna površina koja sprječava klizanje;
h) osigura podna površina koja na najmanju moguću mjeru svodi istjecanje urina
ili fekalija;
i) osigura dovoljno svjetlosti za pregled i brigu o životinjama tijekom
prijevoza.
2. Unutar prostora za životinje treba osigurati dovoljnu površinu, a na svakoj
njegovoj razini treba osigurati dostatno prozračivanje iznad životinja kad su u
prirodnom stojećem položaju, pri čemu im se ni zbog kojeg razloga ne smije
onemogućiti prirodno kretanje.
3. Za divlje životinje i vrste osim domaćih kopitara ili domaćih životinja
goveđih, ovčjih, kozjih i svinjskih vrsta, kad je to potrebno, uz životinje
moraju biti sljedeće isprave:
a) izjava u kojoj je navedeno da su životinje divlje, plašljive ili opasne;
b) pisane upute o hranjenju, napajanju i svakoj drugoj potreb­noj njezi.
4. Pregrade moraju biti dovoljno čvrste da izdrže težinu životinja. Oprema mora
biti dizajnirana za brzo i lagano rukovanje.
5. Prasad lakša od 10 kilograma, janjad lakša od 20 kilograma, telad mlađa od
šest mjeseci i ždrjebad mlađa od četiri mjeseca moraju imati odgovarajuću stelju
ili koji drugi jednakovrijedan materijal, koji jamči udobnost primjerenu vrsti
životinja, broju životinja koje se prevoze, vremenu putovanja i vremenskim
uvjetima. Taj materijal mora osigurati odgovarajuće upijanje urina i fekalija.
6. Ne isključujući provedbu propisa o sigurnosti osoblja i putnika, kad prijevoz
plovilom, zrakoplovom ili željezničkim vagonom traje dulje od tri sata, sredstvo
za usmrćivanje koje odgovara vrsti životinja mora biti osigurano te mora biti na
raspolaganju pratitelju ili osobi u prijevoznom sredstvu koja posjeduje potrebna
umijeća da taj zadatak obavi na human i učinkovit način.

*Odjeljak 2.*

*Dopunske odredbe za cestovni i
željeznički prijevoz*

1. Vozila u kojima se životinje prevoze moraju biti jasno i vid­ljivo označena
tako da ukazuju na prisutnost živih životinja, osim kad se životinje prevoze u
spremnicima koji su označeni u skladu s točkom 1. Odjeljkom 5. ovoga Poglavlja.
2. Cestovna prijevozna sredstva moraju imati odgovarajuću opremu za utovar i
istovar.
3. Pri sastavljanju kompozicije vlaka te tijekom svakog drugog kretanja
željezničkih vagona moraju se poduzeti sve mjere opreza kako bi se izbjeglo
poskakivanje željezničkih vagona u kojima su životinje.

*Odjeljak 3.
Dopunske odredbe za prijevoz na plovilima
opremljenima ro-ro tehnologijom*

1. Prije utovara u plovilo zapovjednik je dužan provjeriti da je pri utovaru
prijevoznih sredstava:
a) na ograđenim palubama, plovilo opremljeno odgovarajućim sustavom prisilnog
prozračivanja te da ima sustav uzbunjivanja i odgovarajući sekundarni izvor
energije u slučaju kvara;
b) na otvorenim palubama, osigurana odgovarajuća zaštita od morske vode.
2. Cestovna prijevozna sredstva i željeznički vagoni moraju imati dovoljan broj
odgovarajuće dizajniranih, smještenih i održavanih mjesta koja im omogućuju da
se sigurno vežu uz plovilo. Cestovna prijevozna sredstva i željeznički vagoni
moraju biti dobro privezana za brod prije isplovljavanja kako bi se spriječilo
njihovo pomicanje uslijed kretanja plovila.

*Odjeljak 4.
Dopunske odredbe za zračni prijevoz*

1. Životinje se moraju prevoziti u spremnicima, oborima ili kutijama koji
odgovaraju pojedinim vrstama i u skladu su sa propisima za žive životinje
Međunarodne udruge za zračni prijevoz (IATA), u verziji navedenoj u Dodatku VI.
ovoga Pravilnika.
2. Životinje se moraju prevoziti u uvjetima u kojima se kvaliteta zraka,
temperatura i tlak mogu održavati u odgovarajućim granicama tijekom čitavoga
putovanja, a s obzirom na vrstu životinja.

*Odjeljak 5.
Dopunske odredbe za prijevoz u
spremnicima*

1. Spremnici u kojima se prevoze životinje moraju biti jasno i vidljivo označeni
tako da ukazuju na prisutnost živih životinja te moraju biti označeni znakom,
koji pokazuje gornju stranu spremnika.
2. Tijekom prijevoza i manipuliranja, spremnici uvijek moraju biti u uspravnom
položaju, a jaka poskakivanja i tresenje moraju se svesti na najmanju mjeru.
Spremnici moraju biti osigurani kako bi se spriječilo pomicanje s mjesta uslijed
kretanja prijevoznog sredstva.
3. Spremnici teži od 50 kilograma moraju imati dovoljan broj odgovarajuće
dizajniranih, smještenih i održavanih sigurnosnih točaka koje im omogućuju da
budu čvrsto privezani uz prijevozno sredstvo na koje se utovaruju. Spremnici se
pričvršćuju na prijevozno sredstvo prije početka putovanja kako bi se spriječilo
njihovo pomicanje uslijed kretanja prijevoznog sredstva.

Poglavlje III.
PRIJEVOZNA PRAKSA

*Odjeljak 1.
Utovar, istovar i postupanje sa
životinjama*

1. Posebnu pozornost treba posvetiti potrebama određenih kategorija životinja,
na primjer divljih životinja, kako bi se priviknule na način prijevoza prije
predviđenog putovanja.
2. Kad postupak utovara i istovara traje dulje od četri sata, osim za perad:
a) Na raspolaganju mora biti odgovarajuća oprema za čuvanje, hranjenje i
napajanje životinja izvan prijevoznog sredstva, a da ih se pritom ne veže
b) postupak mora biti pod kontrolom/nadzorom veterinarskog inspektora/drugih
ovlaštenih osoba i moraju biti poduzete posebne mjere opreza da se tijekom tih
postupaka osigura dobrobit životinja.
 *Oprema i postupci*3. Oprema za utovar i istovar, uključujući podne površine, mora biti
dizajnirana, izrađena, održavana i njom se rukuje tako da:
a) spriječi ozljedu i patnju životinja i na najmanju mjere svede uznemirenost i
tjeskobu tijekom kretanja životinja te osigura sigurnost životinja, a mora se
obratiti pozornost da podne površine ne smiju biti skliske i da se osigura bočna
zaštita kako bi se spriječio bijeg životinja;
b) ih je moguće čistiti i dezinficirati.
4. Rampe ne smiju biti strmije od 20 stupnjeva, tj. 36,4% u horizontali za
svinje, telad i konje, i strmije od 26 stupnjeva i 34 minute, tj. 50 %
horizontalno za ovce i goveda osim teladi. Kad je nagib veći od 10 stupnjeva, tj.
17,6 % u horizontali, rampe moraju biti opremljene sustavom, kakav osiguravaju,
na primjer, podne prečke, koje omogućuje životinjama da se popnu ili siđu bez
opasnosti ili poteškoća. Platforme koje se dižu i gornje platforme moraju biti
opremljene sigurnosnim ogradama tako da onemoguće životinjama da tijekom utovara
i istovara ispadnu ili pobjegnu.
5. Roba koja se prevozi u istom prijevoznom sredstvu kao i životinje mora biti
smještena tako da ne izazove ozljedu, patnju ili tjeskobu životinja.
6. Tijekom utovara i istovara mora se osigurati odgovarajuća rasvjeta.
7. Kad se spremnici natovareni životinjama slažu jedan na drugoga u prijevoznom
sredstvu, moraju biti poduzete potrebne mjere opreza:
a) da se spriječi, ili u slučaju peradi, kunića ili krznaša, ograniči istjecanje
urina i fekalija na životinje koje su smještene ispod njih;
b) da se osigura stabilnost spremnika;
c) da se osigura nesmetano prozračivanje.
 *Postupanje sa životinjama*8. Zabranjeno je:
a) životinje tući ili udarati;
b) vršiti pritisak na posebno osjetljiv dio tijela na način koji izaziva
nepotrebnu bol ili patnju životinja;
c) pustiti da životinje vise pomoću mehaničkih sredstava;
d) dizati ili vući životinje za glavu, uši, rogove, noge, rep ili runo, ili s
njima postupati na način koji kod njih izaziva nepotrebnu bol ili patnju;
e) koristiti šilo ili drugo oruđe sa šiljastim vrhom;
f) svjesno ometati životinju koju se vozi ili vodi kroz bilo koji dio u kojem se
radi sa životinjama.
9. Uporabu pribora koji primjenjuje elektrošokove potrebno je izbjegavati što je
više moguće. Pribor koji primjenjuje elektrošokove upotrebljava samo za odrasla
goveda i svinje koji se ne žele pomaknuti i samo kad imaju dovoljno prostora da
se mogu pomaknuti naprijed. Elektrošok ne smije trajati dulje od jedne sekunde,
mora se primijeniti u odgovarajućim razmacima i samo na mišićima stražnjeg
dijela tijela. Elektrošokovi se ne smije ponovljeno primjenjivati ako životinja
ne reagira.
10. Tržnice/sajmovi ili sabirni centri moraju osigurati opremu za sputavanje
životinja kad je to potrebno. Životinje koje nisu navikle biti zavezane ne treba
vezati. Životinje moraju imati pristup vodi.
11. Životinje ne smiju biti vezane za rogove, što se odnosi i na divljač s
rogovima, ili nosne prstene, niti im noge smiju biti zajedno vezane. Teladi se
ne smije staviti brnjica. Domaći kopitari stariji od osam mjeseci nose tijekom
prijevoza ular, osim neukroćenih konja.
a) U slučaju da životinje moraju biti vezane, uže, konop ili drugo sredstvo koje
se upotrebljava za vezivanje mora biti:
– dovoljno jako da se u normalnim okolnostima prijevoza ne prekine;
– dovoljno dugačko da životinjama omogućuje da po potrebi legnu, jedu i piju;
– oblikovano tako da nema opasnosti od gušenja ili ozljeđivanja, te da
životinjama omogući da se brzo oslobode.
 *Odvajanje*12. Sa životinjama se mora postupati i prevoziti ih odvojeno kad je riječ o:
a) životinjama različitih vrsta,
b) životinjama koje se značajno razlikuju s obzirom na veličinu i starost,
c) odraslim rasplodnim nerastima ili pastusima,
d) spolno zrelim mužjacima i ženkama,
e) životinjama s rogovima i onima bez rogova,
f) životinjama koje su neprijateljski raspoložene jedne prema drugima,
g) vezanim životinjama i onima koje to nisu.
13. Podtočka a), b), c) i e) točke 12. ovoga Odjeljka ne primjenjuju se kad su
životinje uzgajane u zajednici i naviknute jedne na druge, kad bi odvajanje
uzrokovalo tjeskobu, ili kad ženke putuju s mladunčadi koja još sisa.

*Odjeljak 2.
Postupanje tijekom prijevoza*

1. Podna površina mora biti u skladu s utvrđenim brojkama s obzirom na životinje
i na prijevozna sredstva navedena u Poglavlju VII. ovoga Dodatka.
2. Domaći kopitari, osim kobila koje putuju sa svojom ždrjebadi, prevoze se u
odvojenim boksovima kad se vozilo utovaruje na plovilo sa sustavom ro-ro.
3. Kopitari se ne prevoze u vozilima s više etaža osim kad se životinje
utovaruju na najnižu palubu, a na gornjoj palubi nema životinja. Najmanja
unutarnja visina odjeljka mora biti barem 75 cm viša od visine hrpta najviše
životinje.
4. Neukroćeni kopitari ne smiju se prevoziti u skupinama većima od četiri
životinje.
5. Točke 10. do 13. Odjeljka 1. ovoga Poglavlja primjenjuju se na jednak način
na prijevozna sredstva.
6. Dovoljno provjetravanja mora se osigurati kako bi se u potpunosti zadovoljile
potrebe životinja, vodeći pritom posebno računa o broju, vrsti i kategoriji
životinja koje se trebaju prevoziti i očekivanim vremenskim uvjetima tijekom
putovanja. Spremnici se slažu na način koji ne izaziva smetnje u prozračivanju.
7. Tijekom prijevoza životinjama mora se nuditi voda, hrana i mogućnost odmora
primjerena njihovoj vrsti i starosti, u odgovarajućim razmacima, a posebno kako
je navedeno u Poglavlju V. ovoga Dodatka. Ako nije drukčije određeno, sisavci i
ptice hrane se najmanje svaka 24 sata, a napajaju najmanje svakih 12 sati. Voda
i hrana za životinje moraju biti kvalitetne, a životinjama se moraju davati tako
da se onečišćenje svede na najmanju mjeru. Treba obratiti potrebnu pozornost na
potrebu životinja da se naviknu na takav način hranjenja i napajanja.

Poglavlje IV.
DODATNE ODREDBE ZA PLOVILA ZA PRIJEVOZ ŽIVOTINJA/STOKE ILI PLOVILA
KOJA PREVOZE SPREMNIKE ZA POMORSKI PRIJEVOZ

*Odjeljak 1.
Zahtjevi vezani uz gradnju i opremanje
plovila za životinje*

1. Čvrstoća ograda, obora i palube mora biti primjerena životinjama koje se
prevoze. Izračunavanje čvrstoće ograda, obora i palube mora tijekom gradnje ili
preuređivanja plovila za prijevoz stoke mora biti odobreno u skladu s posebnim
propisima.
2. Odjeljci u kojima će se prevoziti životinje moraju se opremiti sustavom
prozračivanja dovoljnoga kapaciteta koji omogućuje da se ukupna količina zraka
mijenja na način:
a) 40 promjena zraka na sat ako je odjeljak u cijelosti zatvoren, a slobodna
visina manja ili jednaka visini od 2,30 metra;
b) 30 promjena zraka na sat ako je odjeljak u cijelosti zatvoren, a slobodna
visina veća od 2,30 metra;
c) 75 % navedenih kapaciteta ako je odjeljak djelomično zatvoren.
3. Kapacitet spremnika ili proizvodnje svježe vode mora biti odgovarajući tako
da zadovolji potrebe za vodom određene u Poglavlju VI. ovoga Dodatka, vodeći
pritom računa o najvećem mogućem broju, vrsti i kategoriji životinja koje se
prevoze, kao i maksimalnom trajanju predviđenog putovanja.
4. Sustav opskrbe svježom vodom mora se trajno opskrbljivati svježom vodom.
Svako područje u kojem je stoka mora biti opskrb­ljeno sustavom za svježu vodu
te mora biti na raspolaganju dovoljno posuda kako bi životinje imale stalan i
lagan pristup svježoj vodi. Na raspolaganju mora biti i zamjenski crpni sustav
kako bi se osigurala opskrba vodom u slučaju kvara primarnoga crpnoga sustava.
5. Sustav odvoda mora biti primjerenog kapaciteta za odvođenje tekućine iz obora
i s palube u svim uvjetima. Odvodnim jarcima i kanalima tekućina se prikuplja u
cisterne ili bunare, od kuda se otpadne vode prazne pomoću crpki ili izbacivača
vode (ejektora). Zamjenski crpni sustav mora se osigurati za odvod tekućine u
slučaju kvara primarnog crpnoga sustava.
6. Prostor za stoku, prolazi i rampe do prostora sa stokom moraju biti dovoljno
osvijetljeni. Mora postojati i rezervni sustav rasvjete u slučaju kvara na
glavnim električnim instalacijama. Dovoljno prijenosnih izvora svjetlosti mora
se osigurati kako bi pratitelju omogućili odgovarajući pregled i skrb o
životinjama.
7. Protupožarni sustav mora biti primjereno postavljen u svim područjima gdje je
smještena stoka, a protupožarna oprema unutar područja sa stokom mora biti u
skladu s normama posebnih propisa o zaštiti ljudskih života na moru koje se
odnose na zaštitu od požara, otkrivanje požara i gašenje požara.
8. Sustavi za stoku moraju se opremiti sljedećim sustavom praćenja, nadzora i
uzbunjivanja u kormilarnici:
a) ventilacijom,
b) opskrbom svježe vode i odvodnjom,
c) rasvjetom,
d) proizvodnjom svježe vode ako je potrebno.
9. Primarni izvor energije mora biti dovoljno jak da trajno opskrbljuje sustave
za stoku navedene u točkama 2 do 6. ovoga Odjeljka u uvjetima normalnog rada
plovila namijenjenog prijevozu stoke. Sekundarni izvor energije mora imati
dovoljan kapacitet da trajno zamijeni primarni izvor energije u trajanju od tri
dana.

*Odjeljak 2.
Opskrba hranom za životinje i vodom na
plovilima namijenjenima prijevozu stoke ili plovilima za prijevoz spremnika za
pomorski prijevoz*

Plovila namijenjena prijevozu stoke ili plovila koja prevoze spremnike s domaćim
kopitarima i domaćim životinjama goveđih, ovčjih, kozjih i svinjskih vrsta, za
putovanja koja traju dulje od 24 sata, moraju od trenutka polaska imati dovoljno
stelje, hrane za životinje i vode da pokriju najmanje dnevne potrebe opskrbe
hranom i vodom određene u tablici 1. ovoga Odjeljka za planirano putovanje uz
dodatnih 25 % odnosno trodnevne rezervne zalihe stelje, hrane i vode, ovisno o
tome što je više.

*Tablica 1.*

Najmanja dnevna zaliha hrane i vode na plovilima namijenjenima prijevozu stoke
ili plovilima koja prevoze spremnike za pomorski prijevoz

|  |  |  |  |
| --- | --- | --- | --- |
| Kategorija | Hrana za životinje  (% žive težine životinja) | | Svježa voda  (litara po životinji)\* |
| Krma | Koncentrirana hrana |
| Stoka i kopitari | 2 | 1,6 | 45 |
| Ovce | 2 | 1,8 | 4 |
| Svinje | – | 3 | 10 |

\* Zahtjevi za
minimalnu opskrbu vodom navedeni u četvrtom stupcu mogu se za sve vrste
životinja zamijeniti zalihom vode od 10% težine živih životinja
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Krma se može zamijeniti koncentriranom hranom i obratno. Mora
se obratiti pozornost na potrebe određenih kategorija životinja koje se moraju
naviknuti na promjenu hrane s obzirom na njihovo metaboličko stanje.

Poglavlje V.
VREMENSKI RAZMACI IZMEĐU NAPAJANJA I HRANJENJA, TRAJANJE PUTOVANJA I
ODMORA

*Odjeljak 1.*

*Domaći kopitari, domaće životinje
goveđih, ovčjih, kozjih i svinjskih vrsta*

1. Zahtjevi navedeni u ovom Odjeljku primjenjuju se na kretanje domaćih
kopitara, osim onih registriranih, domaćih životinja goveđih, ovčjih, kozjih i
svinjskih vrsta, osim u slučaju zračnoga prijevoza.
2. Vrijeme putovanja za životinje koje pripadaju vrstama navedenima u točki 1.
ovoga Odjeljka ne smije biti dulje od osam sati.
3. Maksimalno vrijeme putovanja iz točke 2. ovoga Poglavlja može se produljiti
ako se ispune dodatni zahtjevi navedeni u Poglavlju VI. ovoga Dodatka.
4. Vremenski razmaci između napajanja i hranjenja, trajanje putovanja i odmora
kad se upotrebljavaju cestovna prijevozna sredstva koja ispunjavaju zahtjeve
navedene u točki 3. ovoga Odjeljka određeni su kako slijedi:
a) Nakon devet sati putovanja telad, janjad, jarad i ždrjebad koja još siše i
koja je još uvijek na mlijeku te prasad koja nije odbijena od sise moraju se
odmoriti najmanje sat vremena kako bi im se dala tekućina i hrana, ovisno o
potrebama. Nakon tog odmora mogu se prevoziti tijekom daljnjih devet sati.
b) Svinje se mogu prevoziti u trajanju od najviše 24 sata. Tijekom putovanja,
mora im se osigurati stalan pristup vodi.
c) Domaći kopitari mogu se prevoziti u trajanju od najviše 24 sata. Tijekom
putovanja mora im se dati tekućina i, po potrebi, hrana svakih 8 sati.
d) Svim ostalim vrstama životinjama iz točke 1. ovoga Odjeljka mora se nakon 14
sati putovanja osigurati odmor od najmanje sat vremena, tijekom kojega im se
daje tekućina i, po potrebi, hrana. Nakon odmora mogu se prevoziti tijekom
daljnjih 14 sati.
5. Nakon utvrđenog trajanja putovanja životinje se moraju istovariti, napojiti i
nahraniti te se najmanje 24 sata moraju odmarati.
6. Zabranjen je prijevoz životinja vlakom ako je maksimalno trajanje putovanja
dulje od trajanja putovanja određenog u točki 2. ovoga Odjeljka. Vrijeme
putovanja određeno u točki 4. ovoga Odjeljka primjenjuje se kad su ispunjeni
uvjeti određeni u točkama 3. i 4.ovoga Odjeljka, osim za vrijeme trajanja
odmora.
7. U slučaju prijevoza morem:
a) Zabranjen je prijevoz životinja morem ako prijevoz traje dulje od trajanja
prijevoza iz točke 2. ovoga Odjeljka, osim ako se ne ispune uvjeti propisani u
točki 3. i 4. ovoga Odjeljka, i osim za vrijeme putovanja i za vrijeme odmora.
b) Ako se prijevoz morem obavlja na redovnoj i izravnoj vezi između dviju
zemljopisnih točaka vozilima ukrcanima na plovila bez istovara životinja,
životinje se moraju odmarati 12 sati nakon istovara u odredišnoj luci ili
njezinoj neposrednoj blizini, osim kad je vrijeme putovanja morem takvo da se
putovanje može uključiti u opću shemu iz točke 2. do 4.ovoga Odjeljka.
8. U interesu životinja vrijeme putovanja određeno u točki 3, 4. i 7. podtočki
b) ovoga Odjeljka može se produljiti za dva sata, vodeći pri tome računa o
blizini mjesta odredišta.
9. Ne isključujući primjenu točke 3. do 8. ovoga Odjeljka, prijevoz životinja,
koje su namijenjene klanju, u najduljem trajanju od osam sati ne može se
produljiti, kad se prijevoz obavlja isključivo od mjesta polaska do mjesta
odredišta.

*Odjeljak 2.
Ostale vrste*

1. Za perad, domaće ptice i kuniće, prikladna hrana i voda mora biti dostupna u
odgovarajućim količinama, osim u slučaju putovanja koje traje manje od:
a) 12 sati, ne uzimajući u obzir vrijeme utovara i istovara; ili
b) 24 sata za piliće svih vrsta, pod uvjetom da se završi unutar 72 sata nakon
valenja.
2. Psi i mačke koje se prevoze moraju se hraniti u vremenskim razmacima od
najviše 24 sata, a napajati u vremenskim razmacima od najviše osam sati. Pisane
upute o hranjenju i napajanju moraju biti jasne.
3. Ostale vrste, osim onih navedenih u točki 1. i 2.ovoga Odjeljka, moraju se
prevoziti u skladu s pisanim uputama o hranjenju i napajanju, vodeći pri tom
računa o posebnoj potrebnoj njezi.

Poglavlje VI.
DODATNE ODREDBE ZA DUGA PUTOVANJA DOMAĆIH KOPITARA I ŽIVOTINJA
GOVEĐIH, OVČJIH, KOZJIH I SVINJSKIH VRSTA

*Odjeljak 1.
Sva duga putovanja*

*Krov*1. Prijevozna sredstva moraju imati krov svijetle boje koji mora biti primjereno
izoliran.
 *Pod i stelja*2. Životinjama se mora osigurati odgovarajuća stelja ili jednakovrijedan
materijal koji im jamči udobnost primjerenu njihovoj vrsti, broju životinja koje
se prevoze, vremenu putovanja i vremenskim prilikama. Taj materijal mora
osiguravati odgovarajuće upijanje urina i fekalija.

*Hrana za životinje*
3. Prijevozna sredstva moraju imati dovoljnu količinu hrane za životinje za
potrebe životinja koje se prevoze tijekom dugog putovanja. Hrana za životinje
mora biti zaštićena od vremenskih utjecaja i onečišćivača, kao što su prašina,
gorivo, ispušni plinovi, životinjski urin i balega.
4. Kad se za hranjenje životinja upotrebljava posebna oprema, ta se oprema mora
prevoziti u prijevoznom sredstvu.
5. Kad se za hranjenje životinja upotrebljava oprema navedena u točki 4. ovoga
Odjeljka, ona mora biti oblikovana na način da se prema potrebi pričvršćuje na
prijevozno sredstvo kako bi se spriječilo njezino prevrtanje. Kad se prijevozno
sredstvo kreće i kad se oprema ne upotrebljava, ona mora biti smještena odvojeno
od životinja.

*Pregrade*
6. Kopitari se prevoze u pojedinačnim boksovima, osim kobila koje putuju sa
svojom ždrjebadi.
7. Prijevozno sredstvo mora biti opremljeno pregradama tako da se mogu napraviti
odvojeni odjeljci, a da je istodobno životinjama osiguran slobodan pristup vodi.
8. Pregrade moraju biti izrađene na način da se mogu postaviti u različite
položaje, tako da se veličina odjeljka može prilagoditi posebnim uvjetima,
vrsti, veličini i broju životinja.

*Minimalni kriteriji za određene vrste*
9. Osim ako nisu u pratnji majke, duga putovanja dopuštena su domaćim kopitarima
i domaćim životinjama goveđih i svinjskih vrsta samo kad:
a) su domaći kopitari stariji od četiri mjeseca, uz iznimku registriranih
kopitara
b) je telad starija od četrnaest dana
c) su svinje teže od 10 kilograma.
10. Zabranjen je prijevoz neukroćenih konja na dugim putovanjima.

*Odjeljak 2.
Opskrba vodom za cestovni prijevoz,
željeznički prijevoz ili spremnike za pomorski prijevoz*

1. Prijevozna sredstva i spremnici za pomorski prijevoz moraju se opremiti
zalihom vode koja pratitelju omogućuje da osigura vodu odmah kad se za to
tijekom putovanja javi potreba, tako da svaka životinja ima pristup vodi.
2. Uređaji za vodu moraju biti održavani te primjereno oblikovani i postavljeni
za kategorije životinja koje treba napojiti u vozilu.
3. Ukupni kapacitet cisterni za vodu za svako prijevozno sredstvo mora biti
najmanje 1,5 % njegove maksimalne korisne nosivosti (popunjenosti teretom).
Cisterne za vodu moraju biti oblikovane tako da se mogu isušiti i očistiti nakon
svakoga putovanja, i moraju biti opremljene sustavom koji im omogućuje provjeru
razine vode te moraju biti povezane s uređajima za piće u odjeljcima i održavati
se u ispravnom radnom stanju.
4. Odstupanje od točke 3. ovoga Odjeljka može se primijeniti na spremnike za
pomorski prijevoz koji se upotrebljavaju isključivo na plovilima koja se
opskrbljuju vodom iz cisterni s vodom na plovilu.

*Odjeljak 3
Provjetravanje cestovnih prijevoznih
sredstava i praćenje temperature*

1 Sustav za provjetravanje na cestovnim prijevoznim sredstvima oblikuju se,
izrađuju i održavaju tako da u svakom trenutku tijekom putovanja, neovisno o
tome kreće li se prijevozno sredstvo ili miruje, mogu održati raspon temperature
od + 50 C do + 300 C u prijevoznom sredstvu za sve životinje, uz toleranciju od
+/– 50 C, ovisno o vanjskoj temperaturi.
2. Sustav za provjetravanje mora osigurati ravnomjernu raspodjelu zraka u
prijevoznom sredstvu s najmanjom zračnom strujom nominalnog kapaciteta od 60 m3/h/KN
stupnja popunjenosti (korisne nosivosti) i mora biti osposobljen za rad najmanje
4 sata, neovisno o motoru prijevoznog sredstva.
3. Cestovna prijevozna sredstva moraju biti opremljena sustavom za praćenje
temperature i uređajem za bilježenje tih podataka. Senzori se moraju nalaziti u
onom dijelu vozila koji će najvjerojatnije, ovisno o njegovim oblikovnim
obilježjima, biti izložen najnepogodnijim klimatskim uvjetima. Podaci o
temperaturi koji se na taj način dobiju moraju imati datum i na zahtjev se daju
na uvid nadležnom tijelu.
4. Cestovna prijevozna sredstva moraju biti opremljena sustavom za uzbunjivanje
kako bi se vozača upozorilo kad temperatura u odjeljcima gdje su životinje
smještene dosegne svoje najviše ili najniže vrijednosti.

*Odjeljak 4.
Navigacijski sustav*

Cestovna prijevozna sredstva koja prometuju prvi put moraju od 1. siječnja
2007., a sva ostala prijevozna sredstva od 1. siječnja 2009. nadalje, biti
opremljena odgovarajućim navigacijskim sustavom koji omogućuje bilježenje i
osiguranje informacija koje su jednakovrijedne onima spomenutima u planu puta
navedenom u Dijelu 4. Dodatku III. ovoga Pravilnika, te informacija o
otvaranju/zatvaranju preklopa za utovar.

Poglavlje VII.
OSIGURANI PROSTOR

Veličina prostora za životinje mora biti u skladu najmanje s ovim brojkama:

**A. Domaći kopitari***Željeznički prijevoz*

|  |  |
| --- | --- |
| Odrasli konji    Mladi konji (od 6 do 24 mjeseca) (za putovanja do 48 sata)  Mladi konji (od 6 do 24 mjeseca) (za putovanja preko 48 sata)  Poniji (ispod 144 cm)  Ždrjebad (od 0 do 6 mjeseci) | 1,75 m2 (0,7 × 2,5 m)\*  1,2 m2 (0,6 × 2 m)  2,4 m2 (1,2 × 2 m)    1 m2 (0,6 × 1,8 m)    1,4 m2 (1 × 1,4 m) |
| \*Standardno korisna širina vagona je 2 do 2 m. | |

*Bilješka:* Tijekom dugih putovanja, ždrjebad i mladi konji
moraju imati prostora za lijeganje.
Brojke iz tablice mogu se mijenjati najviše do 10% za mlade konje i ponije, a
najviše do 20% za mlade konje i ždrjebad, što ne ovisi samo o težini i veličini
konja, nego i o njihovom fizičkom stanju, meteorološkim uvjetima i planiranom
trajanju putovanja.

*Cestovni prijevoz*

|  |  |
| --- | --- |
| Odrasli konji  Mladi konji (od 6 do 24 mjeseca) (za putovanja do 48 sati)    Mladi konji (od 6 do 24 mjeseca) (za putovanja preko 48 sati)  Poniji (niži od 144 cm)  Ždrjebad (od 0 do 6 mjeseci) | 1,75 m2 (0,7 × 2,5 m)  1,2 m2 (0,6 × 2 m)  2,4 m2 (1,2 × 2 m)  1 m2 (0,6 × 1,8 m)    1,4 m2 (1 × 1,4 m) |

*Bilješka:* Tijekom dugih putovanja, ždrjebadi i mladim konjima
mora biti omogućeno lijeganje.
Brojke iz tablice mogu se mijenjati najviše do 10% za odrasle konje i ponije, a
najviše do 20% za mlade konje i ždrjebad, što ne ovisi samo o težini i veličini
konja, nego i o njihovom fizičkom stanju, meteorološkim uvjetima i planiranom
trajanju putovanja.

*Zračni prijevoz*

Gustoća utovara konja s obzirom na površinu:

|  |  |
| --- | --- |
| Težina životinja u kg | Površina u m2/po životinji |
| 0 – 100 kg    100 – 200 kg  200 – 300 kg  300 – 400 kg  400 – 500 kg  500 – 600 kg  600 – 700 kg  700 – 800 kg | 0,42 m20,66 m20,87 m21,04 m21,19 m21,34 m21,51 m21,73 m2 |

*Pomorski prijevoz*

|  |  |
| --- | --- |
| Težina životinja u kg | Površina u m2/po životinji |
| 200 – 300  300 – 400    400 – 500  500 – 600  600 – 700 | 0,90 – 1,175  1,175 – 1,45  1,45 – 1,725  1,725 – 2  2 – 2,25 |

**B. Goveda**
*Željeznički prijevoz*

|  |  |  |
| --- | --- | --- |
| Kategorija | Okvirna težina u kg | Površina u m2/  po životinji |
| Mala telad  Telad srednje veličine  Teška telad  Goveda srednje veličine  Teška goveda  Vrlo teška goveda | 50  110  200  325  550  > 700 | 0,30 do 0,40    0,40 do 0,70  0,70 do 0,95  0,95 do 1,30  1,30 do 1,60     > 1,60 |

Brojke iz tablice mogu se mijenjati, što ne ovisi samo o
težini i veličini životinja, nego i njihovom fizičkom stanju, meteorološkim
uvjetima i planiranom trajanju putovanja.

*Cestovni prijevoz*

|  |  |  |
| --- | --- | --- |
| Kategorija | Okvirna težina u kg | Površina u m2/po životinji |
| Mala telad  Telad srednje veličine  Teška telad  Goveda srednje veličine  Teška goveda  Vrlo teška goveda | 50  110  200  325  550  > 700 | 0,30 do 0,40     0,40 do 0,70  0,70 do 0,95  0,95 do 1,30     1,30 do 1,60     > 1,60 |

Brojke iz tablice mogu se mijenjati, što ne ovisi samo o
težini i veličini životinja, nego i o njihovom fizičkom stanju, meteorološkim
uvjetima i planiranom trajanju putovanja.

*Zračni prijevoz*

|  |  |  |
| --- | --- | --- |
| Kategorija | Okvirna težina u kg | Površina u m2/po životinji |
| Telad | 50    70 | 0,23    0,28 |
| Goveda | 300  500 | 0,84  1,27 |

*Pomorski prijevoz*

|  |  |
| --- | --- |
| Težina životinja u kg | Površina u m2/po životinji |
| 200 – 300  300 – 400  400 – 500  500 – 600  600 – 700 | 0,81 – 1,0575  1,0575 – 1,305  1,305 – 1,5525  1,5525 – 1,8     1,8 – 2,025 |

Bređim se životinjama mora osigurati 10% više prostora.

**C. Ovce/koze**
*Željeznički prijevoz*

|  |  |  |
| --- | --- | --- |
| Kategorija | Težina u kg | Površina u m2/po životinji |
| Ostrižene ovce  Neostrižene ovce    Visoko bređe ovce | < 55  > 55  < 55  > 55  < 55  > 55 | 0,20 do 0,30    > 0,30  0,30 do 0,40  > 0,40  0,40 do 0,50    > 0,50 |

|  |  |  |
| --- | --- | --- |
| Kategorija | Težina u kg | Površina u m2/po životinji |
| Koze      Visoko bređe koze | < 35  35 do 55  > 55  < 55  > 55 | 0,20 do 0,30  0,30 do 0,40  0,40 do 0,75  0,40 do 0,50    > 0,50 |

Površina navedena u tablici može se mijenjati ovisno o
pasmini, veličini, fizičkom stanju i dužini životinjskoga runa, kao i o
meteorološkim uvjetima i duljini putovanja.

*Cestovni prijevoz*

|  |  |  |
| --- | --- | --- |
| Kategorija | Težina u kg | Površina u m2/po životinji |
| Ostrižene ovce i janjad od 26 kg i teža     Neostrižene ovce    Visoko bređe ovce | < 55  > 55  < 55  > 55  < 55  > 55 | 0,20 do 0,30  > 0,30  0,30 do 0,40  > 0,40  0,40 do 0,50  > 0,50 |
| Koze      Visoko bređe koze | < 35  35 do 55  > 55  < 55    > 55 | 0,20 do 0,30  0,30 do 0,40  0,40 do 0,75  0,40 do 0,50  > 0,50 |

Površina navedena u tablici može se mijenjati ovisno o
pasmini, veličini, fizičkom stanju i dužini životinjskoga runa, kao i o
meteorološkim uvjetima i duljini putovanja. Napomena: za malu se janjad može
osigurati površina manja od 0,2 m2 po životinji.

*Zračni prijevoz*

|  |  |
| --- | --- |
| Prosječna težina u kg | Površina po ovci/kozi (u m2) |
| 25  50  75 | 0,2  0,3  0,4 |

*Pomorski prijevoz*

|  |  |
| --- | --- |
| Težina životinja u kg | m2/po životinji |
| 20 – 30  30 – 40  40 – 50  50 – 60  60 – 70 | 0,24 – 0,265  0,265 – 0,290  0,290 – 0,315  0,315 – 0,34  0,34 – 0,39 |

**D. Svinje**
*Željeznički i cestovni prijevoz*

Svim svinjama mora se omogućiti da mogu leći i stajati u njihovom prirodnom
položaju.
Kako bi se zadovoljili ti minimalni uvjeti, gustoća utovara svinja od približno
100 kg ne smije prelaziti 235 kg/m2.
Pasmina, veličina i fizičko stanje svinja mogu značiti da se minimalni spomenuti
prostor mora povećati; može biti potrebno i najveće povećanje od 20%, ovisno o
vremenskim prilikama i trajanju putovanja.

*Zračni prijevoz*

Gustoća utovara trebala bi biti razmjerno visoka kako bi spriječila ozljeđivanje
pri uzlijetanju ili slijetanju u slučaju turbulencije, premda se svim
životinjama mora omogućiti dovoljno mjesta za lijeganje. Pri određivanju gustoće
utovara moraju se uzeti u obzir klimatski uvjeti, ukupno trajanje putovanja i
vrijeme dolaska.

|  |  |
| --- | --- |
| Prosječna težina | Površina po svinji |
| 15 kg  25 kg  50 kg  100 kg | 0,13 m20,15 m2  0,35 m2  0,51 m2 |

*Pomorski prijevoz*

|  |  |
| --- | --- |
| Živa vaga u kg | m2/životinji |
| 10 ili manje  20  45  70  100  140  180  270 | 0,20  0,28  0,37  0,60  0,85  0,95  1,10  1,50 |

**E. Perad**
*Gustoća mjerodavna za prijevoz peradi u spremnicima*

|  |  |
| --- | --- |
| Kategorija | Površina u cm² |
| Jednodnevni pilići | 21 – 25 po piletu |
| Ostala perad starija od jedno­dnevnih pilića: težina u kg | površina u cm2 po kg |
| < 1,6 | 180 – 200 |
| 1,6 do < 3 | 160 |
| 3 do < 5 | 115 |
| > 5 | 105 |

 Brojke iz tablice mogu se mijenjati, što ne ovisi samo o
težini i veličini ptica, nego i o njihovom fizičkom stanju, vremenskim uvjetima
i planiranom trajanju putovanja.

DODATAK II.

PLAN PUTA
iz članka 5. stavka 4., članka 8. stavka 2. točke a) i c), članka 14. i
članka 21.
stavka 2. ovoga Pravilnika

1. Osoba koja planira dugo putovanje mora pripremiti, ovjeriti žigom i potpisati
sve stranice plana puta u skladu s odredbama ovog Dodatka.
2. Plan putovanja mora sadržavati ove dijelove:
a) Dio 1. – Planiranje,
b) Dio 2. – Mjesto polaska,
c) Dio 3. – Mjesto odredišta,
d) Dio 4. – Izjava prijevoznika,
e) Dio 5. – Obrazac izvješća o odstupanjima.
2.1. Sve stranice plana puta moraju biti povezane.
2.2. Primjerak obrasca svakoga dijela plana puta nalazi se u Dodatku III. ovoga
Pravilnika.
3. Organizator mora:
a) za svaki plan puta odrediti poseban broj;
b) osigurati da veterinarski inspektor/druge ovlaštene osobe iz mjesta polaska
dobije potpisan, ispravno ispunjen primjerak Dijela 1. plana puta iz Dodatka
III. ovoga Pravilnika, osim brojeva veterinarske svjedodžbe, dva radna dana
prije vremena polaska na način kako to odredi nadležno tijelo;
c) pridržavati se naputaka koje nadležno tijelo daje u skladu s točkom a)
stavkom 1. članka14. ovoga Pravilnika;
d) osigurati da plan puta bude ovjeren pečatom kako je propisano člankom 14.
stavkom 1. ovoga Pravilnika
e) osigurati da plan puta prati životinje tijekom putovanja do točke odredišta
ili, u slučaju izvoza, barem do mjesta izlaska.
4. Posjednici na mjestu polaska i, kad se mjesto odredišta nalazi unutar zemlje,
posjednici na mjestu odredišta, moraju ispuniti i potpisati relevantne dijelove
plana puta i izvješćuju veterinarskog inspektora/druge ovlaštene osobe, što je
prije moguće, o svakom odstupanju od plana puta na obrascu za Dio 5. plana puta
iz Dodatka III. ovoga Pravilnika.
5. Posjednici na mjestu odredišta čuvaju plan puta, osim izjavu prijevoznika iz
Dijela 4. plana puta iz Dodatka III. ovoga Pravilnika, najmanje tri godine od
datuma dolaska u mjesto odredišta. Plan puta daje se na zahtjev veterinarskog
inspektora/druge ovlaštene osobe na uvid.
6. Po završetku puta prijevoznik je dužan ispuniti i potpisati izjavu odnosno
Dio 4. plana puta iz Dodatka III. ovoga Pravilnika.
7. Pri izvozu životinja prijevoznici moraju dati plan puta graničnom
veterinarskom inspektoru na mjestu izlaska. U slučaju davanja poticaja za izvoz
živih goveda, ne traži se obrazac Dijela 3. plana puta iz Dodatka III. ovoga
Pravilnika ako se u skladu s posebnim propisima traži izvješće.
8. Prijevoznik iz Dijela 3. plana puta naveden u Dodatku III. ovoga Pravilnika
mora čuvati:
a) primjerak ispunjenoga plana puta;
b) odgovarajuću evidencijsku listu ili ispis u skladu s posebnim propisima koji
se odnose na opremu za bilježenje podataka u cestovnom prijevozu.
8.1. Isprave navedene u podtočki a) i b) ove točke moraju se dati na uvid
veterinarskom inspektoru/drugim ovlaštenim osobama koji je prijevozniku izdao
odobrenje, a na zahtjev i veterinarskom inspektoru/drugim ovlaštenim osobama
mjesta polaska, u roku od mjesec dana nakon što su ispunjeni, a prijevoznik ih
mora čuvati tijekom najmanje tri godine od datuma pregleda. Isprave navedene u
podtočki a) ove točke vraćaju se veterinarskom inspektoru/drugim ovlaštenim
osobama iz mjesta polaska u roku od mjesec dana nakon završenog putovanja, osim
ako se ne upotrebljavaju sustavi navedeni u članku 6. stavku 9. ovoga
Pravilnika. Pojednostavljena verzija plana puta i smjernica za prikazivanje
evidencije navedene u članku 6. stavku 9. ovoga Pravilnika moraju biti
uspostavljene u skladu s postupkom koji propisuje nadležno tijelo kad su vozila
opremljena sustavima iz članka 6. stavka 9.ovoga Pravilnika.

DODATAK III.

DIJELOVI PLANA PUTA

DIO 1. – PLANIRANJE

|  |  |  |  |  |  |  |  |
| --- | --- | --- | --- | --- | --- | --- | --- |
| 1.1 ORGANIZATOR: Ime i adresa(a) (b) | | | | | 1.2. Ime osobe zadužene za putovanje | | |
| 1.3 Telefon/Faks | | |
| 2. UKUPNO OČEKIVANO TRAJANJE (sati/dana) | | | | | | | |
| 3.1. Mjesto i zemlja POLASKA | | | | | 4.1. Mjesto i zemlja ODREDIŠTA | | |
| 3.2. Datum | | 3.3. Vrijeme | | | 4.2. Datum | | 4.3. Vrijeme |
| 5.1. Vrsta  5.2. Broj životinja | | | | | 5.3. Broj(evi) veterinarskog certifikata | | |
| 5.4. Procijenjena ukupna težina pošiljke (u kg) | | | | | 5.5. Ukupna osigurana površina za pošiljku (u m2) | | |
| 6. POPIS PLANIRANIH ODMORA, PRETOVARA ILI IZLAZNIH TOČKI | | | | | | | |
| 6.1. Nazivi mjesta gdje se životinje odmaraju ili pretovaruju (uključujući izlazne točke) | 6.2. Dolazak | | | 6.3. Trajanje (u satima) | | 6.4. Ime prijevoznika i broj odobrenja (ako se razlikuje od odobrenja organizatora) | |
| Datum | | Vrijeme |
| 7. Ja, organizator, ovim izjavljujem da sam odgovoran za organizaciju navedenog putovanja i da sam pripremio odgovarajuća rješenja za zaštitu dobrobiti životinja tijekom putovanja u skladu s odredbama Pravilnika o zaštiti životinja tijekom prijevoza i s prijevozom povezanih postupaka. | | | | | | | |
| 8. Potpis organizatora | | | | | | | |

 \_\_\_\_\_\_\_
(a) Organizator: Definicija iz članka 2. točke 17. ovoga
Pravilnika
(b) Ako je organizator ujedno i prijevoznik mora biti naveden broj odobrenja.

DIO 2. – MJESTO POLASKA

|  |  |  |
| --- | --- | --- |
| 1. POSJEDNIK na mjestu polaska, ime i adresa (ako se razlikuje od imena organizatora iz Dijela 1. plana puta)(a) | | |
| 2. mjesto i zemlja polaska(b) | | |
| 3. Datum i vrijeme prvog utovara životinja(b) | 4. Broj utovarenih životinja(b) | 5. Dokument za identifikaciju prijevoznoga sredstva |
| 6. Ja, posjednik životinja na mjestu polaska, ovime izjavljujem da sam bio nazočan pri utovaru životinja. Prema mojim saznanjima, u trenutku utovara navedene životinje bile su sposobne za prijevoz, a oprema i postupci za postupanje sa životinjama bili su u skladu s odredbama Pravilnika o zaštiti životinja tijekom prijevoza i s prijevozom povezanih postupaka. | | |
| 7. Potpis posjednika na mjestu polaska | | |
| 8. DODATNE KONTROLE PRI OTPREMI | | |
| 9. VETERINAR na mjestu polaska (ime i adresa) | | |
| 10. Ja, veterinar, ovime izjavljujem da sam provjerio i odobrio utovar navedenih životinja. Prema mojim saznanjima, u trenutku polaska životinje su bile sposobne za prijevoz, a prijevozna sredstva i način prijevoza bili su u skladu s odredbama Pravilnika o zaštiti životinja tijekom prijevoza i s prijevozom povezanih postupaka. | | |
| 11. Potpis VETERINARA | | |

\_\_\_\_\_\_\_
(a) Posjednik: vidi definiciju iz članka 2. točke 11.
Pravilnika o zaštiti životinja tijekom prijevoza i s prijevozom povezanih
postupaka.
(b) Ako se razlikuje od Dijela 1. plana puta.

DIO 3. – MJESTO ODREDIŠTA

|  |  |  |  |
| --- | --- | --- | --- |
| 1. POSJEDNIK na mjestu odredišta/OVLAŠTENI VETERINAR – Ime i adresa(a) | | | |
| 2. Mjesto i zemlja odredišta/mjesto kontrole(a) | | 3. Datum i vrijeme kontrole | |
| 4. OBAVLJENE KONTROLE | | 5. REZULTAT KONTROLA | |
|  | | 5.1. Udovoljava | 5.2. Odstupa |
| 4.1. Prijevoznik  Broj odobrenja(b) | |  |  |
| 4.2. Vozač  Broj svjedodžbe o osposobljenosti | |  |  |
| 4.3. Prijevozno sredstvo  Dokument za identifikaciju(c) | |  |  |
| 4.4. Osigurani prostor  Prosječan prostor/po životinji u m2 | |  |  |
| 4.5. Podaci plana puta i najdulje vrijeme putovanja | | | |
| 4.6. Životinje (navedite broj za svaku kategoriju) | | | |
| Ukupno pregledeno | N Nesposobne | U Uginule | S Sposobne |
|  | | | |
| 6. Ja, posjednik životinja, na mjestu odredišta/ovlašteni veterinar, ovime izjavljujem da sam provjerio ovu pošiljku životinja. Prema mojim saznanjima, u trenutku kontrole evidentirani su navedeni nalazi. Upoznat sam s tim da se veterinarski inspektor mora izvijestiti što je prije moguće o svim odstupanjima koja se mogu utvrditi i svaki put kad se pronađu uginule životinje. | | | |
| 7. Potpis posjednika na mjestu odredišta/ovlašteni veterinar (uz službeni pečat) | | | |
|  |  |  |  |

 \_\_\_\_\_
(a)Izbrisati prema potrebi.
(b)Ako se razlikuje od Dijela 1. plana puta.
(c)Ako se razlikuje od Dijela 2. plana puta.

DIO 4. – IZJAVA PRIJEVOZNIKA

|  |  |  |  |  |  |  |
| --- | --- | --- | --- | --- | --- | --- |
| ISPUNJAVA VOZAČ TIJEKOM PUTOVANJA I DAJE NA UVID OVLAŠTENOM VETERINARU NA MJESTU POLASKA U ROKU OD MJESEC DANA OD DOLASKA NA MJESTO ODREDIŠTA | | | | | | |
| Stvarni itinerer – mjesta odmora, pretovara ili izlazna točka | | | | | | |
| Mjesto i adresa | Dolazak | | Odlazak | | Trajanje  zaustavljanja | Razlozi |
|  | Datum | Vrijeme | Datum | Vrijeme |
|  |  |  |  |  |  |  |
|  |  |  |  |  |  |  |
| Razlozi svake nepodudarnosti između  stvarnog i planiranog itinerera/ostala zapažanja | | | | | Datum i vrijeme  dolaska u mjesto odredišta | |
| Broj ozljeda životinja i njihovi razlozi i/ili uginuća tijekom puta | | | | | | |
| Ime (imena) vozača i njegov (njihovi) potpis(i) | | | | | Ime PRIJEVOZNIKA, broj odobrenja | |
| Kao prijevoznik ovime potvrđujem da su navedene stavke točne i da mi je poznato da se svaki incident tijekom puta koji dovodi do smrti životinje mora prijaviti ovlaštenoj veterinarskoj organizaciji na mjestu polaska.  Potpis prijevoznika  Datum i mjesto | | | | | | |

DIO 5. – UZORAK IZVJEŠĆA O ODSTUPANJIMA br. …

Primjerak izvješća o odstupanjima uz primjerak Dijela 1. plana puta dostavlja se
veterinarskom inspektoru/drugim ovlaštenim osobama.

|  |  |
| --- | --- |
| 1. Ime, funkcija i adresa PODNOSITELJA | |
| 2.Mjesto i zemlja gdje je odstupanje uočeno | 3. Datum i vrijeme uočenog odstupanja |
| 4. VRSTA ODSTUPANJA u skladu s odredbama Pravilnika o zaštiti životinja tijekom prijevoza i s prijevozom povezanih postupaka. | |
| 4.1. Sposobnost za prijevoz(1) | 4.6. Osigurani prostor(6) |
| 4.2. Prijevozno sredstvo(2) | 4.7. Odobrenje prijevoznika(7) |
| 4.3. Prijevozna praksa(3) | 4.8. Svjedodžba o osposobljenosti vozača(8) |
| 4.4. Trajanje puta(4) | 4.9. Evidencija plana puta |
| 4.5. Dodatne odredbe za duga putovanja | 4.10. Ostalo |
| 4.11. Primjedbe: | |
| 5. Ovime izjavljujem da sam provjerio pošiljku navedenih životinja i utvrdio odstupanja navedena u ovom izvješću koja se odnose na pridržavanje odredaba Pravilnika o zaštiti životinja tijekom prijevoza i s prijevozom povezanih postupaka. | |
| 6. Datum i vrijeme izjave veterinarskom inspektoru/drugim ovlaštenim osobama | 7. Potpis podnositelja |

 \_\_\_\_\_\_\_\_\_
(1) točka 9. Poglavlja I. i Poglavlje VI. Dodatka I. ovoga
Pravilnika.
(2) Poglavlje II. i IV. Dodatka I. ovoga Pravilnika.
(3) Poglavlje III. Dodatka I. ovoga Pravilnika.
(4) Poglavlje V. Dodatka I. ovoga Pravilnika.
(5) Poglavlje VI. Dodatka I. ovoga Pravilnika.
(6) Poglavlje VII. Dodatka I. ovoga Pravilnika.
(7) Članak 6. ovoga Pravilnika.
(8) Članak 6. stavak 5. ovoga Pravilnika.

DODATAK III.A

OBRASCI

iz članka 10. stavka 2., članka 11. stavka 2., članka 17. stavka 2. i članka18.
stavka 2. ovoga Pravilnika

Poglavlje I.
**Odobrenje za obavljanje prijevoza u skladu s člankom 10. stavkom 1.
ovoga Pravilnika**

![](dodatni/350535.gif)
![](dodatni/350536.gif)

Poglavlje II.
**Odobrenje za obavljanje prijevoza u skladu s
člankom 11. stavkom 1. ovoga Pravilnika**

![](dodatni/350537.gif)

Poglavlje III.
**Svjedodžba o osposobljenosti za vozače i
pratitelje u skladu s člankom 17. stavkom 2. ovoga Pravilnika

![](dodatni/350538.gif)**

\_\_\_\_\_\_
(1) Nepotrebno precrtati.

Poglavlje IV.
**Potvrda o odobrenju cestovnoga prijevoznoga sredstva za duga
putovanja u skladu s člankom 18. stavkom 2. ovoga Pravilnika**

![](dodatni/350539.gif)

DODATAK IV.

OSPOSOBLJAVANJE

1. Vozači i pratitelji cestovnih prijevoznih sredstava iz članka 6. stavka 5. i
članka 17. stavka 1. ovoga Pravilnika moraju imati uspješno završen tečaj iz
točke 2. ovoga Dodatka i položen ispit koji odobrava nadležno tijelo, što
ispitivačima omogućuje nezavisnost.
2. Tečaj iz točke 1. ovoga Dodatka obuhvaća tehničke i upravne aspekte propisa
koji se odnose na zaštitu životinja tijekom prijevoza, a posebno:
a) članak 3. i 4. i Dodatak I. i II. ovoga Pravilnika;
b) fiziologiju životinja, osobito njihove potrebe za hranom i pićem, ponašanje
životinja i pojam stresa;
c) praktična gledišta postupanja sa životinjama;
d) utjecaj vožnje na dobrobit životinja koje se prevoze i na kvalitetu mesa;
e) skrb o životinjama u slučaju nužde;
f) pitanja sigurnosti osoblja koje se bavi životinjama.

DODATAK V.

MEĐUNARODNI SPORAZUMI

iz članka 21. stavka 1. točke e) ovoga Pravilnika

Europska konvencija o zaštiti životinja tijekom međunarodnoga prijevoza.

DODATAK VI.

MEĐUNARODNE NORME ZA SPREMNIKE, OBORE I BOKSOVE PRIMJERENE ZA ZRAČNI PRIJEVOZ
ŽIVIH ŽIVOTINJA

iz Dodatka I. Poglavlja II. stavka 4. ovoga Pravilnika

Propisi Međunarodne udruge za zračni prijevoz (IATA) koji se odnose na žive
životinje, 31. izdanje od 1. listopada 2004. godine.

Pravilnik, NN 7/2007-292
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)